title: मणिकर्ण

text: इन्हीं गर्म चश्मों में गुरुद्वारे के लंगर के लिए बडे-बडे गोल बर्तनों में चाय बनती है, दाल व चावल पकते हैं। पर्यटकों के लिए सफेद कपड़े की पोटलियों में चावल डालकर धागे से बांधकर बेचे जाते हैं। विशेषकर नवदंपती इकट्ठे धागा पकडकर चावल उबालते देखे जा सकते हैं, उन्हें लगता हैं कि यह उनकी जीवन का पहला खुला रसोईघर है और सचमुच रोमांचक भी। यहां पानी इतना खौलता है कि भूमि पर पांव नहीं टिकते। यहां के गर्म गंधक जल का तापमान हर मौसम में एक सामान ९४ डिग्री सेल्सियस रहता है। कहते हैं कि इस पानी की चाय बनाई जाए तो आम पानी की चाय से आधी चीनी डालकर भी दो गुना मीठी हो जाती है। गुरुद्वारे के विशालकाय किलेनुमा भवन में ठहरने के लिए पर्याप्त स्थान है। छोटे-बड़े होटल व कई निजी अतिथि गृह भी हैं। ठहरने के लिए तीन किलोमीटर पहले कसोल भी एक शानदार विकल्प है।


title: मणिकर्ण

text: मणिकर्ण में बहुत से मंदिर और एक गुरुद्वारा है। सिखों के धार्मिक स्थलों में यह स्थल विशेष स्थान रखता है। गुरुद्वारा मणिकर्ण साहिब गुरु नानकदेव की यहां की यात्रा की स्मृति में बना था। जनम सखी और ज्ञानी ज्ञान सिंह द्वारा लिखी तवारीख गुरु खालसा में इस बात का उल्लेख है कि गुरु नानक ने भाई मरदाना और पंच प्यारों के साथ यहां की यात्रा की थी। इसीलिए पंजाब से बडी़ संख्या में लोग यहां आते हैं। पूरे वर्ष यहां दोनों समय लंगर चलता रहता है।


title: मणिकर्ण

text: यहाँ पर भगवान राम, भगवान कृष्ण, भगवान विष्णु और भगवान शिव के मंदिर हैं। हिंदू मान्यताओं में यहां का नाम इस घाटी में शिव के साथ विहार के दौरान पार्वती के कान (कर्ण) की बाली (मणि) खो जाने के कारण पडा़। एक मान्यता यह भी है कि मनु ने यहीं महाप्रलय के विनाश के बाद मानव की रचना की थी। यहां रघुनाथ मंदिर है। कहा जाता है कि कुल्लू के राजा ने अयोध्या से भगवान राम की मू्र्ति लाकर यहां स्थापित की थी। यहां शिवजी का भी एक पुराना मंदिर है। इस स्थान की विशेषता का अनुमान इसी बात से लगाया जा सकता है कि कुल्लू घाटी के अधिकतर देवता समय-समय पर अपनी सवारी के साथ यहां आते रहते हैं।


title: मणिकर्ण

text: मणिकर्ण अन्य कई मनलुभावन पर्यटक स्थलों का आधार स्थल भी है। यहां से आधा किमी दूर ब्रह्म गंगा है जहां पार्वती नदी व ब्रह्म गंगा मिलती हैं। यहां थोडी़ देर रुकना प्रकृति से जी भर मिलना है। डेढ़ किमी दूर नारायणपुरी है, ५ किमी दूर राकसट है, जहां रूप गंगा बहती हैं। यहां रूप का आशय चांदी से है। पार्वती पदी के बांई ओर १६ किलोमीटर दूर और १६०० मीटर की कठिन चढा़ई के बाद आने वाला सुंदर स्थल पुलगा जीवन अनुभवों में शानदार बढोतरी करता है। इसी प्रकार २२ किमी दूर रुद्रनाथ लगभग ८००० फुट की ऊंचाई पर बसा है और पवित्र स्थल माना जाता रहा है। यहां खुल कर बहता पानी हर पर्यटक को नया अनुभव देता है। मणिकर्ण से लगभग २५ किमी दूर, दस हजार फुट से अधिक की ऊंचाई पर स्थित खीरगंगा भी गर्म जल सोतों के लिए जानी जाती हैं। यहां के पानी में भी औषधीय तत्व हैं। एक स्थल पांडव पुल ४५ किमी दूर है। गर्मी में मणिकर्ण आने वाले रोमांचप्रेमी लगभग ११५ किमी दूर मानतलाई तक जा पहुंचते हैं। मानतलाई के लिए मणिकर्ण से तीन-चार दिन लग जाते हैं। सुनसान रास्ते के कारण खाने-पीने का सामान, दवाएं इत्यादि साथ ले जाना नितांत आवश्यक है। इस दुर्गम रास्ते पर मार्ग की पूरी जानकारी रखने वाले एक सही व्यक्ति को साथ होना बहुत आवश्यक है। संसार से विरला, अपने प्रकार के अनूठे संस्कृति व लोकतांत्रिक शासन व्यवस्था रखने वाला अद्भुत ग्राम मलाणा का मार्ग भी मणिकर्ण से लगभग १५ किमी पीछे जरी नामक स्थल से होकर जाता है। मलाणा के लिए नग्गर से होकर भी लगभग १५ किलोमीटर पैदल रास्ता है। इस प्रकार यह समूची पार्वती घाटी पर्वतारोहिण के शौकीनों के लिए स्वर्ग के समान है।


title: मणिकर्ण

text: कितने ही पर्यटकों से छूट जाता है कसोल, जो कि मणिकर्ण से तीन किमी पहले आता है। यहां पार्वती नदी के किनारे, पेडों के बीच बसे खुलेपन में पसरी सफेद रेत, जो कि पानी को हरी घास से विलग करती है, यहां की दृश्यावली को विशेष बना देती है। यहां ठहरने के लिए हिमाचल पर्यटन के हट्स भी हैं।


title: मणिकर्ण

text: मणिकर्ण की घुम्मकडी के दौरान आकर्षक पेड पौधों के साथ-साथ अनेक रंगों की मिट्टी के मेल से रची लुभावनी पर्वत श्रृंखलाओं के दृश्य मन में बस जाते हैं। प्रकृति के यहां और भी कई अनूठे रंग हैं। कहीं सुंदर पत्थर, पारदर्शी क्रिस्टल जो देखने में टोपाज जैसे होते है, मिल जाते हैं। तो कहीं चट्टानें अपना अलग ही आकार ले लेती हैं जैसे कि बीच सडक पर टकी ईगल्स नोज जो दूर से बिल्कुल किसी बाज के सिर जैसी लगती है। प्रकृति प्रेमी पर्यटकों को सुंदर ड्रिफ्टवुडस या फिर जंगली फूल-पत्ते मिल जाते हैं, जो उनके अतिथि कक्ष का स्मरणीय अंग बन जाते हैं और मणिकर्ण की रोमांचक स्मृतियों के स्थायी साक्ष्य बने रहते हैं।


title: वानस्पतिक जनन

text: वानस्पतिक जनन (Vegetative reproduction या vegetative propagation या vegetative multiplication या vegetative cloning) एक प्रकार का अलैंगिक जनन है जो वनस्पतियों में होता है। इस जनन प्रक्रिया में बिना बीज या बीजाणु (spores) के ही नयी वनस्पति पैदा होती है। वानस्पतिक जनन प्राकृतिक रूप से भी होता है और उद्यानवैज्ञानिकों (horticulturists) द्वारा प्रेरित भी हो सकता है।


title: वानस्पतिक जनन

text: वानस्पतिक जनन में कोई वानस्पतिक भाग, (जड़, तना, अथवा पत्ती) नए पेड़ की उत्पत्ति करता है और जनक पौधे स अलग होकर नया जीवन प्रारंभ करता है। इसके दो प्रकार, एक प्राकृतिक और दूसरा कृत्रिम हैं।


title: वानस्पतिक जनन

text: समुद्भवन (Budding) कोशिका में एक तरफ या चारों तरफ अनेक प्रवर्ध निकलकर मातृ कोशिका से अलग होकर स्वतंत्र रूप से प्रवर्धन (process) कर कोशिकाओं की शृंखला बनाते हैं। इसका उदाहरण यीस्ट है। एक दूसरे प्रकार के समुद्भवन को जीमा (Gemma) समुद्भवन कहते हैं, जिसमें पैतृक पिंड के किसी निकले भाग से कलियाँ निकलकर उसी के साथ लिपटी रहती हैं, या अलग हो जाती हैं। ऐसा जनन काई, लिवरवर्ट और प्रवाल डेंड्रोफिलिया (Dendrophyllia) में देखा जाता है।


title: वानस्पतिक जनन

text: भूस्तारी या रनर (Runner) में जो पौधे सीधे खड़े नहीं हो सकते वे जमीन पर रेंगते हुए बढ़ते हैं, उनके ऊपर के भाग पर वल्कल पत्र (scab leaves) रहते हैं, जिनके कोणों में कलियाँ रहती हैं। कलियों के बीच स पतली झकड़ा जड़ें निकलकर जमीन के अंदर चली जाती हैं और इस प्रकार नए पौधे तैयार होते हैं। दूब घास इसका उदाहरण है।


title: वानस्पतिक जनन

text: सकर (Suckers) भूस्तारी से मिलता जुलता है। अंतर यह है कि सकर में जमीन के अंदर तनों पर वल्कल पत्र होते हैं और उनके कोणों की कलियों से शाखाएँ निकलकर हवा में चली जाती हैं। प्रत्येक शाखा के तल से झकड़ा जड़ें निकलकर जमीन के अंदर घुस जाती हैं। पुदीना इसका उदाहरण है।


title: वानस्पतिक जनन

text: जड़ों द्वारा वानस्पतिक उत्पादन में सतावर (Asparagus), डैलिया (Dahlia) और शकरकंद की जड़ें कंद उत्पन्न करती हैं, इन कंदों से फिर नए पौधे उत्पन्न होते हैं।


title: वानस्पतिक जनन

text: भी होता है। कुछ पौधे तनों की कतरन (cutting) से (इसके उदाहरण डूरैंडा, गुलाब, मेंहदी इत्यादि हैं), कुछ पौधे कलम बाँधने (Grafting) से (इसके उदाहरण आम, नीबू, कटहल आदि हैं) और कुछ दाब कलम (Layering) से (इसका उदाहरण अंगूर की लता है) नए पौधों को उत्पन्न करते हैं।


title: वानस्पतिक जनन

text: कृत्रिम वानस्पतिक जनन से पौधे की जातिगत शुद्धता बनाई रखी जा सकती है, जो बीज द्वारा उत्पन्न पौधे से निश्चित नहीं होती और जनन प्राय: निश्चित होता है। ऐसे जनन के लिए खाद्य पदार्थ पर्याप्त रहना चाहिए। इसके अभाव में जनन लैंगिक या अलैंगिक हो सकता है।


title: तिलहन

text: तिलहन उन फसलों को कहते हैं जिनसे वनस्पति तेल का उत्पादन होता है। जिसमें महत्वपूर्ण हैं तिल, सरसों,अरंडी, बिनौला, मूँगफली, सोयाबीन और सूरजमुखी। भारत में तिलहनों की उपज बढ़ाने के लिये पीत क्रांति की संकल्पना दी गयी।


title: अस्र की नमाज़

text: अस्र की नमाज़ (इंग्लिश:) इस्लाम की पांच अनिवार्य दैनिक प्रार्थनाओं (नमाज़ों) में तीसरी शाम को सूर्यास्त से पहले पढ़ी जाने वाली नमाज़ है।


title: अस्र की नमाज़

text: सुन्नत मौकीदा : इस्लामिक शरीयत में, सुन्नत वह प्रथा है जो पैगंबर या पैगंबर के साथियों ने आम तौर पर और अक्सर की और उसके करने को मना न किया हो। इस का रित्याग का कारण पाप है और परित्याग की आदत अवज्ञा है


title: पश्चिमी चम्पारण जिला

text: चंपारण बिहार के तिरहुत प्रमंडल के अंतर्गत भोजपुरी भाषी जिला है। हिमालय के तराई प्रदेश में बसा यह ऐतिहासिक जिला जल एवं वनसंपदा से पूर्ण है। चंपारण का नाम चंपा + अरण्य से बना है जिसका अर्थ होता है- चम्‍पा के पेड़ों से आच्‍छादित जंगल। बेतिया जिले का मुख्यालय शहर हैं। बिहार का यह जिला अपनी भौगोलिक विशेषताओं और इतिहास के लिए विशिष्ट स्थान रखता है। महात्मा गाँधी ने यहीं से अंग्रेजों के खिलाफ नील आंदोलन से सत्याग्रह की मशाल जलायी थी।


title: पश्चिमी चम्पारण जिला

text: ऐतिहासिक दृष्टिकोण से पश्चिमी चंपारण एवं पूर्वी चंपारण एक है। चंपारण का बाल्मिकीनगर देवी सीता की शरणस्थली होने से अति पवित्र है वहीं दूसरी ओर गाँधीजी का प्रथम सत्याग्रह भारतीय स्वतंत्रता के इतिहास का अमूल्य पन्ना है। राजा जनक के समय यह मिथिला प्रदेश का अंग था जो बाद में छठी सदी ईसापूर्व में वज्जि के साम्राज्य का हिस्सा बन गया। अजातशत्रु के द्वारा वज्जि को जीते जाने के बाद यह मौर्य वंश, कण्व वंश, शुंग वंश, कुषाण वंश तथा गुप्त वंश के अधीन रहा। सन ७५० से ११५५ के बीच पाल वंश का चंपारण पर शासन रहा। इसके बाद चंपारण कर्णाट वंश के अधीन हो गया। बाद में सन १२१३ से १२२७ ईस्वी के बीच बंगाल के गयासुद्दीन एवाज ने नरसिंह देव को हराकर मुस्लिम शासन स्थापित की। मुसलमानों के अधीन होने पर तथा उसके बाद भी यहाँ स्थानीय क्षत्रपों का सीधा शासन रहा।


title: पश्चिमी चम्पारण जिला

text: मुग़ल काल के बाद के चंपारण का इतिहास बेतिया राज का उदय एवं अस्त से जुड़ा है। बादशाह शाहजहाँ के समय उज्जैन सिंह और गज सिंह ने बेतिया राज की नींव डाली। मुगलों के कमजोर होने पर बेतिया राज महत्वपूर्ण बन गया और शानो-शौकत के लिए अच्छी ख्याति अर्जित की। १७६३ ईस्वी में यहाँ के राजा धुरुम सिंह के समय बेतिया राज अंग्रेजों के अधीन काम करने लगा। इसके अंतिम राजा हरेन्द्र किशोर सिंह के कोई पुत्र न होने से १८९७ में इसका नियंत्रण न्यायिक संरक्षण में चलने लगा जो अबतक कायम है। हरेन्द्र किशोर सिंह की दूसरी रानी जानकी कुँवर के अनुरोध पर १९१० में बेतिया महल की मरम्मत करायी गयी थी। बेतिया राज की शान का प्रतीक यह महल आज यह शहर के मध्य में इसके गौरव का प्रतीक बनकर खड़ा है।


title: पश्चिमी चम्पारण जिला

text: उत्तर प्रदेश और नेपाल की सीमा से लगा यह क्षेत्र भारत के स्वाधीनता संग्राम के दौरान काफी सक्रिय रहा है। स्वतंत्रता आन्दोलन के समय चंपारण के ही एक रैयत श्री राजकुमार शुक्ल के आमंत्रण पर महात्मा गाँधी अप्रैल १९१७ में मोतिहारी आए और नील की खेती से त्रस्त किसानों को उनका अधिकार दिलाया। अंग्रेजों के समय १८६६ में चंपारण को स्वतंत्र इकाई बनाया था। प्रशासनिक सुविधा के लिए १९७२ में इसका विभाजन कर पूर्वी चंपारण और पश्चिमी चंपारण बना दिए गया।


title: पश्चिमी चम्पारण जिला

text: पश्चिमी चम्‍पारण के उत्तर में नेपाल तथा दक्षिण में गोपालगंज जिला स्थित है। इसके पूर्व में पूर्वी चंपारण है जबकि पश्चिम में इसकी सीमा उत्तर प्रदेश के पडरौना तथा देवरिया जिला से लगती है। जिले का क्षेत्रफल 5228 वर्ग किलोमीटर है जो बिहार के जिलों में प्रथम है। जिले की अंतरराष्ट्रीय सीमा बगहा-१, बगहा-२, गौनहा, मैनाटांड, रामनगर तथा सिकटा प्रखंड के ३५ किलोमीटर तक उत्तर-पश्चिम से दक्षिण-पूर्व में नेपाल के साथ लगती है।


title: पश्चिमी चम्पारण जिला

text: हिमालय की तलहठी में बसे पश्चिमी चम्‍पारण की धरातलीय बनावट में कई अंतर स्पष्ट दिखाई देते हैं। सबसे उत्तरी हिस्सा सोमेश्वर एवं दून श्रेणी है जहाँ की मिट्टी में शैल-संरचना का अभाव है और सिंचाई वाले स्थान पर भूमि कृषियोग्य है। यह सोमेश्वर श्रेणी से सटा तराई क्षेत्र है जो थारू जनजाति का निवास स्थल है। हिमालय के गिरिपाद क्षेत्र से रिसकर भूमिगत हुए जल के कारण तराई क्षेत्र को यथेष्ट आर्द्रता उपलब्ध है इसलिए यहाँ दलदली मिट्टी का विस्तार है। तराई प्रदेश से हटने पर समतल और उपजाऊ क्षेत्र मिलता है जिसे सिकरहना नदी (छोटी गंडक) दो भागों में बाँटती है। उत्तरी भाग में भारी गठन वाली कंकरीली पुरानी जलोढ मिट्टी पाई जाती है जबकि दक्षिण हिस्सा चूनायुक्त अभिनव जलोढ मिट्टी से निर्मित है और गन्ने की खेती के लिए अघिक उपयुक्त है। उत्तरी भाग में हिमालय से उतरने वाली कई छोटी नदियाँ सिकरहना में मिलती है। दक्षिणी भाग अपेक्षाकृत ऊँचा है लेकिन यहाँ बड़े-बड़े चौर भी मिलते है। सदावाही गंडक, सिकरहना एवं मसान के अलावे पंचानद, मनोर, भापसा, कपन आदि यहाँ की बरसाती नदियाँ है।


title: पश्चिमी चम्पारण जिला

text: बिहार के कुल वन्य क्षेत्र का सबसे बड़ा हिस्सा पश्चिम चंपारण में है। बिहार का एकमात्र बाघ अभयारण्य ८८० वर्ग किलोमीटर से अधिक क्षेत्र में फैले बाल्मिकीनगर राष्ट्रीय उद्यान में स्थित है और नेपाल के चितवन नेशनल पार्क से सटा है। बेतिया से ८० किलोमीटर तथा पटना से २९५ किलोमीटर दूर स्थित इस वन्य जीव अभयारण्य में संरक्षित बाघ के अलावे काला हिरण, साँभर, चीतल, भालू, भेड़िया, तेंदुआ, नीलगाय, लकड़बग्घा, जंगली बिल्ली, अजगर जैसे वन्य जीव पाए जाते हैं। राजकीय चितवन नेशनल पार्क से कभी कभी एकसिंगी गैंडा और जंगली भैंसा भी आ जाते हैं। इस वनक्षेत्र में साल, सीसम, सेमल, सागवान, जामुन, महुआ, तून, खैर, बेंत आदि महत्वपूर्ण लकड़ियाँ पाई जाती है।


title: पश्चिमी चम्पारण जिला

text: गंडक एवं सिकरहना और इसकी सहायक नदियों के मैदान में होने से पश्चिमी चम्‍पारण जिला की मिट्टी उपजाऊ है। यहाँ के लोगों के जीवन का मुख्‍य आधार कृषि और गृह उद्योग है। उत्तम कोटि के बासमती चावल तथा गन्ने के उत्पादन में जिले को ख्याति प्राप्त है। भदई एवं अगहनी धान के अलावे गेहूँ, मक्का, खेसारी, तिलहन भी यहाँ की प्रमुख फसलों में शामिल है। तिरहुत नहर, त्रिवेनी नहर तथा दोन नहर पश्चिमी चंपारण तथा आसपास के जिले में सिंचाई का प्रमुख साधन है।


title: पश्चिमी चम्पारण जिला

text: अपने पड़ोसी जिलों की तुलना में पश्चिमी चंपारण की जलवायु शीतल एवं आर्द्र है। हिमालय से आनेवाली ठंडी हवाओं के कारण यहाँ सर्दी अधिक होती है। गर्मी में तापमान ४३ सेंटीग्रेड तक पहुँच जाता है। जून के अंत में मॉनसूनी वर्षा आरंभ हो जाती है। तराई क्षेत्र में सालाना १४० मिमी से अधिक वर्षा होती है। उत्तरी भाग में होनेवाली तीव्र वर्षा कई बार आवागमन में अवरोध का कारण बनता है।


title: पश्चिमी चम्पारण जिला

text: नेपाल से सड़क मार्ग द्वारा चावल, लकड़ी, मसाले का आयात होता है जबकि यहाँ से कपड़ा, पेट्रोलियम उत्पाद निर्यात किए जाते हैं। जिले तथा पड़ोस क नेपाल में वनों का विस्तार होने से लकड़ियों का व्यापार होता है। उत्तम किस्म की लकड़ियों के अलावे बेतिया के आसपास बेंत मिलते हैं जो फर्नीचर बनाने के काम आता है। बगहा, बेतिया, चनपटिया एवं नरकटियागंज व्यापार के अच्छे केंद्र है। जिले में कृषि आधारित उद्योग ही प्रमुख है। मझौलिया, बगहा, हरिनगर तथा नरकटियागंज में चीनी मिल हैं। कुटीर उद्योगों में रस्सी, चटाई तथा गुड़ बनाने का काम होता है।


title: पश्चिमी चम्पारण जिला

text: लगभग ८८० वर्ग किलोमीटर से अधिक क्षेत्र में फैला बिहार का एक मात्र राष्ट्रीय उद्यान नेपाल के राजकीय चितवन नेशनल पार्क से सटा है। बेतिया से ८० किलोमीटर दूर बाल्मिकीनगर के इस राष्ट्रीय उद्यान का भीतरी ३३५ वर्ग किलोमीटर हिस्से को १९९० में देश का १८ वाँ बाघ अभयारण्य बनाया गया। हिरण, चीतल, साँभर, तेंदुआ, नीलगाय, जंगली बिल्ली जैसे जंगली पशुओं के अलावे चितवन नेशनल पार्क से एकसिंगी गैडा औ‍र जंगली भैंसा भी उद्यान में दिखाई देते है।


title: पश्चिमी चम्पारण जिला

text: वाल्मिकीनगर राष्ट्रीय उद्यान के एक छोड़ पर महर्षि बाल्मिकी का वह आश्रम है जहाँ राम के त्यागे जाने के बाद देवी सीता ने आश्रय लिया था। सीता ने यहीं अपने 'लव' और 'कुश' दो पुत्रों को जन्म दिया था। महर्षि वाल्मिकी ने हिंदू महाकाव्य रामायण की रचना भी यहीं की थी। आश्रम के मनोरम परिवेश के पास ही गंडक नदी पर बनी बहुद्देशीय परियोजना है जहाँ १५ मेगावाट बिजली का उत्पादन होता है और यहाँ से निकाली गयी नहरें चंपारण के अतिरिक्त उत्तर प्रदेश के बड़े हिस्से में सिंचाई की जाती है। गंडक बैराज के आसपास का शांत परिवेश चित्ताकर्षक है। बेतिया राज के द्वारा बनवाया गया शिव-पार्वती मंदिर भी दर्शनीय है।


title: पश्चिमी चम्पारण जिला

text: एक ओर नेपाल का त्रिवेणी गाँव तथा दूसरी ओर चंपारण का भैंसालोटन गाँव के बीच नेपाल की सीमा पर बाल्मिकीनगर से ५ किलोमीटर की दूरी पर त्रिवेणी संगम है। यहाँ गंडक के साथ पंचनद तथा सोनहा नदी का मिलन होता है। श्रीमदभागवत पुराण के अनुसार विष्णु के प्रिय भक्त 'गज' और 'ग्राह' की लड़ाई इसी स्थल से शुरु हुई थी जिसका अंत हाजीपुर के निकट कोनहारा घाट पर हुआ था। हरिहरक्षेत्र की तरह प्रत्येक वर्ष माघ संक्रांति को यहाँ मेला लगता है। त्रिवेणी से ८ किलोमीटर दूर बगहा-२ प्रखंड के दरवाबारी गाँव के पास बावनगढी किले का खंडहर मौजूद है। पास ही तिरेपन बाजार है। इस प्राचीन किले के पुरातात्विक महत्व के बारे में तथ्यपूर्ण जानकारी का अभाव है।


title: पश्चिमी चम्पारण जिला

text: जिले के उत्तर में गौनहा प्रखंड स्थित भिखना ठोढी नरकटियागंज-भिखना ठोढी रेलखंड का अंतिम स्टेशन है। नेपाल की सीमा पर बसा यह छोटी सी जगह अपनी प्राकृतिक सुंदरता के लिए चर्चित है। जाड़े के दिनों में यहाँ से हिमालय की हिमाच्छादित धवल चोटियाँ एवं अन्नपूर्णा श्रेणी साफ दिखाई देता है। यहाँ के शांत एवं मनोहारी परिवेश का आनंद इंगलैंड के राजा जॉर्ज पंचम ने भी लिया था। ब्रिटिस कालीन पुराने बंगले के अलावे यहाँ ठहरने की कई जगहें है।


title: पश्चिमी चम्पारण जिला

text: गौनहा प्रखंड के भितहरवा गाँव के एक छोटे से घर में ठहरकर महात्मा गाँधी ने चंपारण सत्याग्रह की शुरुआत की थी। उस घर को आज भितहरवा आश्रम कहा जाता है। स्वतंत्रता के मूल्यों का आदर करने वालों के लिए यह जगह तीर्थ समान है। आश्रम से कुछ ही दूरी पर रामपुरवा में सम्राट अशोक द्वारा बनवाए गए दो स्तंभ है जो शीर्षरहित है। इन स्तंभों के ऊपर बने सिंह वाले शीर्ष को कोलकाता संग्रहालय में तथा वृषभ (सांढ) शीर्ष को दिल्ली के राष्ट्रीय संग्रहालय में रखा गया है।


title: पश्चिमी चम्पारण जिला

text: लौरिया प्रखंड के नन्दऩगढ तथा नरकटियागंज प्रखंड के चानकी गढ में नंद वंश तथा चाणक्य के द्वारा बनवाए गए महलों के अवशेष हैं जो अब टीलेनुमा दिखाई देते हैं। नन्दनगढ के टीले को भगवान बुद्ध के अस्थि अवशेष पर बना स्तूप भी कहा जाता है। नन्दनगढ से एक किलोमीटर दूर लौरिया में २३०० वर्ष पुराना सिंह के शीर्ष वाला अशोक स्तंभ है। ३५ फीट ऊँचे इस स्तंभ का आधार ३५ इंच एवं शीर्ष २२ इंच है। इस विशाल स्तंभ की कलाकृति एवं बेहतरीन पॉलिस मौर्य काल के मूर्तिकारों की शानदार कलाकारी का नमूना है।


title: पश्चिमी चम्पारण जिला

text: बेतिया, बगहा, नरकटियागंज, रक्सौल आदि से पटना, मोतिहारी, मुजफ्फरपुर आदि के लिए बसों की अच्छी सुविधा है। राष्ट्रीय राजमार्ग 28B,178A,139C प्रमुख सड़क है जो बेतिया होते हुए कुशीनगर तथा पटना को जाती है। राजकीय राजमार्ग 54 तथा 64 की कुल लंबाई 154 किलोमीटर है। कुल क्षेत्रफल के हिसाब से जिले में अच्छी सड़कों का अभाव अब नहीं है। राज्य की राजधानी पटना से बेतिया की दूरी २१० किमी है।


title: पश्चिमी चम्पारण जिला

text: पश्चिम चंपारण में रेलमार्ग की शुरुआत सन १८८८ में हुई थी जब बेतिया को मुजफ्फरपुर से जोड़ा गया। बाद में इसे नेपाल सीमा पर भिखना ठोढी तक बढाया गया। वहीं एक दूसरा रेलमार्ग नरकटियागंज से रक्सौल होते हुए बैरगनिया तक जाती है। पूर्व मध्य रेलवे के अंतर्गत आनेवाले इस रेलखंड की जिले में कुल लंबाई २२० किलोमीटर है। गंडक नदी पर छितौनी में पुल बन जाने के बाद यहाँ का मुख्य रेलमार्ग गोरखपुर होते हुए राजधानी दिल्ली सहित देश के महत्वपूर्ण नगरों से जुड़ गया। जिले का प्रमुख रेलवे स्टेशन बेतिया, रक्सौल तथा नरकटियागंज है।


title: पश्चिमी चम्पारण जिला

text: निकटतम हवाई अड्डा ३ किलोमीटर दूर महारानी जानकी हवाई अड्डा, २१० किलोमीटर दूर पटना हवाई अड्डा पटना में है जहाँ से दिल्ली, कोलकाता, राँची, मुम्बई आदि के लिए कई विमान कंपनियाँ अपनी सेवा देती हैं। जिले की सीमा पर नेपाल के बीरगंज स्थित हवाई अडडा से काठमांडू के लिए नियमित विमान सेवा उपलब्ध है।


title: टिहरी गढ़वाल जिला

text: टिहरी गढ़वाल भारत के उत्तराखण्ड राज्य का एक जिला है। पर्वतों के बीच स्थित यह स्थान बहुत सौन्दर्य युक्त है। प्रति वर्ष बड़ी संख्या में पर्यटक यहाँ पर घूमने के लिए आते हैं। यह स्थान धार्मिक स्थल के रूप में भी काफी प्रसिद्ध है। यहाँ आप चम्बा, बुढ़ा केदार मंदिर, कैम्पटी फॉल, देवप्रयाग आदि स्थानों में घूम सकते हैं। यहाँ की प्राकृतिक खूबसूरती काफी संख्या में पर्यटकों को अपनी ओर खींचती है। आप को बताते चलें कि हाल ही में "टिहरी गढ़वाल" के नई टिहरी शहर को देश के सबसे विकसित शहरों की सूची में शामिल किया गया है।टिहरी का पुराना नाम तेहरी था ।


title: टिहरी गढ़वाल जिला

text: टिहरी और गढ़वाल दो अलग नामों को मिलाकर इस जिले का नाम रखा गया है। जहाँ टिहरी बना है शब्‍द ‘त्रिहरी’ से, जिसका मतलब है एक ऐसा स्‍थान जो तीन तरह के पाप (जो जन्‍मते है मनसा, वचना, कर्मा से) धो देता है वहीं दूसरा शब्‍द बना है ‘गढ़’ से, जिसका मतलब होता है किला। सन् 888 से पूर्व सारा गढ़वाल क्षेत्र छोटे-छोटे ‘गढ़ों’ में विभाजित था, जिनमें अलग-अलग राजा राज्‍य करते थे जिन्‍हें ‘राणा’, ‘राय’ या ‘ठाकुर’ के नाम से जाना जाता था। इसका पुराना नाम गणेश प्रयाग माना जाता है।


title: टिहरी गढ़वाल जिला

text: ऐसा कहा जाता है कि मालवा के राजकुमार कनकपाल एक बार बद्रीनाथ जी (जो आजकल चमोली जिले में है) के दर्शन को गये जहाँ वे पराक्रमी राजा भानु प्रताप से मिले। राजा भानु प्रताप उनसे काफी प्रभावित हुए और अपनी इकलौती बेटी का विवाह कनकपाल से करवा दिया साथ ही अपना राज्‍य भी उन्‍हें दे दिया। धीरे-धीरे कनकपाल और उनकी आने वाली पीढ़ियाँ एक-एक कर सारे गढ़ जीत कर अपना राज्‍य बढ़ाती गयीं। इस तरह से सन् 1803 तक सारा (918 सालों में) गढ़वाल क्षेत्र इनके कब्‍जे में आ गया।


title: टिहरी गढ़वाल जिला

text: उन्‍ही सालों में गोरखाओं के नाकाम हमले (लंगूर गढ़ी को कब्‍जे में करने की कोशिश) भी होते रहे, लेकिन सन् 1803 में आखिर देहरादून की एक लड़ाई में गोरखाओं की विजय हुई जिसमें राजा प्रद्वमुन शाह मारे गये। लेकिन उनके शाहजादे (सुदर्शन शाह) जो उस वक्‍त छोटे थे वफादारों के हाथों बचा लिये गये। धीरे-धीरे गोरखाओं का प्रभुत्‍व बढ़ता गया और इन्‍होनें करीब 12 साल राज्‍य किया। इनका राज्‍य कांगड़ा तक फैला हुआ था, फिर गोरखाओं को महाराजा रणजीत सिंह ने कांगड़ा से निकाल बाहर किया। और इधर सुदर्शन शाह ने इस्‍ट इंडिया कम्‍पनी की मदद से गोरखाओं से अपना राज्‍य पुनः छीन लिया।


title: टिहरी गढ़वाल जिला

text: ईस्‍ट इंडिया कंपनी ने फिर कुमाऊँ, देहरादून और पूर्व (ईस्‍ट) गढ़वाल को ब्रिटिश साम्राज्य में मिला दिया और पश्‍चिम गढ़वाल राजा सुदर्शन शाह को दे दिया जिसे तब टेहरी रियासत के नाम से जाना गया।


title: टिहरी गढ़वाल जिला

text: राजा सुदर्शन शाह ने अपनी राजधानी टिहरी या टेहरी शहर को बनाया, बाद में उनके उत्तराधिकारी प्रताप शाह, कीर्ति शाह और नरेन्‍द्र शाह ने इस राज्‍य की राजधानी क्रमशः प्रताप नगर, कीर्ति नगर और नरेन्‍द्र नगर स्‍थापित की। इन तीनों ने 1815 से सन् 1949 तक राज्‍य किया। तब भारत छोड़ो आंदोलन के दौरान यहाँ के लोगों ने भी काफी बढ चढ कर हिस्‍सा लिया। आजादी के बाद, लोगों के मन में भी राजाओं के शासन से मुक्‍त होने की इच्‍छा बलवती होने लगी। महाराजा के लिये भी अब राज करना मुश्‍किल होने लगा था। और फिर अंत में 60 वें राजा मानवेन्‍द्र शाह ने भारत के साथ एक हो जाना कबूल कर लिया। इस तरह सन् 1949 में टिहरी राज्‍य को उत्तर प्रदेश में मिलाकर इसी नाम का एक जिला बना दिया गया। बाद में 24 फरवी 1960 में उत्तर प्रदेश सरकार ने इसकी एक तहसील को अलग कर उत्तरकाशी नाम का एक ओर जिला बना दिया।


title: टिहरी गढ़वाल जिला

text: घनसाली से करीब 15 किमी की दूरी पर बसा यह अत्यंत सुंदर गांव है, जो कि आरगढ़ पट्टी के अंतर्गत आता है, यह गांव स्वर्गीय श्री त्रेपन सिंह नेगी जी कि जन्मभूमि है जिन्होंने उत्तराखंड स्वतंत्रता संग्राम में बहुत योगदान दिया तथा बाद में टिहरी से सांसद भी रहे । हिमालय कि गोद में बसा यह ग्राम 3 दिशाओं से पर्वतों से घिरा है तथा पार्श्व में हिमालय की पहाड़ियों का मनोरम दृश्य दिखाई देता है, यहां से कैलाश पर्वत कि चोटियां बहुत ही सुन्दर चांदी सी हिमाच्छादित प्रतीत होती है। यहां पर ईष्टदेव नागराजा का भव्य मंदिर है जिसमे की श्री सेम मुखेम नागराजा की पूजा की जाती है। स्थानीय लोगों द्वारा इस गांव को लिटिल मसूरी के नाम से भी जाना जाता है।


title: टिहरी गढ़वाल जिला

text: हमारे देश में अनेक प्रसिध्द तीर्थ स्थल एवम सुन्दतम स्थान है। जहाँ भ्रमण कर मनुष्य स्वयं को भूलकर परमसत्ता का आभास कर आनन्द की प्राप्ति करता है। केदारखंड का गढ़वाल हिमालय तो साक्षात देवात्मा है, जहाँ से प्रसिध्द तीर्थस्थल बद्रीनाथ, केदारनाथ, गंगोत्री, यमुनोत्री के अलावा एक और परमपावन धाम है बूढ़ा केदारनाथ धाम जिसका पुराणो में अत्यधिक मह्त्व बताया गया है। इन चारों पवित्र धामॊं के मध्य वृद्धकेदारेश्वर धाम की यात्रा आवश्यक मानी गई है, फलत: प्राचीन समय से तीर्थाटन पर निकले यात्री श्री बूढ़ा केदारनाथ के दर्शन अवश्य करते रहे हैं। श्रीबूढ़ा केदारनाथ के दर्शन से अभीष्ट फल की प्राप्ति होती है। यह भूमि बालखिल्या पर्वत और वारणावत पर्वत की परिधि में स्थित सिद्धकूट, धर्मकूट, यक्षकूट और अप्सरागिरी पर्वत श्रेणियों की गोद में भव्य बालगंगा और धर्मगंगा के संगम पर स्थित है। प्राचीन समय में यह स्थल पाँच नदियों क्रमश: बालगंगा, धर्मगंगा, शिवगंगा, मेनकागंगा व मट्टानगंगा के संगम पर था। सिद्धकूट पर्वत पर सिद्धपीठ ज्वालामुखी का भव्य मन्दिर है। धर्मकूट पर महासरताल एवं उत्तर में सहस्रताल एवं कुशकल्याणी, क्यारखी बुग्याल है। यक्षकूट पर्वत पर यक्ष और किन्नरों की उपस्थिति का प्रतीक मंज्याडताल व जरालताल स्थित है। दक्षिण में भृगुपर्वत एवं उनकी पत्नी मेनका अप्सरा की तपोभूमि अप्सरागिरी श्रृंखला है, जिनके नाम से मेड गाँव व मेंडक नदी का अपभ्रंस रूप में विध्यामान है। तीन योजन क्षेत्र में फैली हुयी यह भूमि टिहरी रियासत काल में कठूड पट्टी के नाम से जानी जाती थी, जो सम्प्रति नैल्डकठूड, गाजणाकठूड व थातीकठूड इन तीन पट्टियों में विभक्त है। इन तीन पट्टियों का केन्द्र स्थल थातीकठूड है। नब्बे जोला अर्थात 180 गाँव को एकात्माता, पारिवारिकता प्रदान करने वाला प्रसिध्द देवता गुरुकैलापीर है, जिसका मुख्य स्थल (थात) यही भूमि है।


title: टिहरी गढ़वाल जिला

text: श्री बूढ़ा केदारनाथ से महासरताल, सहस्र्ताल, मंज्याडाताल, जरालताल, बालखिल्याश्रम भृगुवन तथा विनकखाल सिध्दपीठ ज्वालामुखी भैरवचट्टी हटकुणी होते हुऐ त्रिजुगीनारायण केदारनाथ की पैदल यात्रा की जाती है। स्कन्द पुराण के केदारखंड में सोमेश्वर महादेव के रूप में वर्णित भगवान बूढ़ा केदार के बारे में मान्यता है कि गोत्रहत्या के पाप से मुक्ति पाने हेतु पांडव इसी भूमि से स्वर्गारोहण हेतु हिमालय की ओर गये तो भगवान शंकर के दर्शन बूढॆ ब्राहमण के रूप में बालगंगा-धर्मगंगा के संगम पर यहीं हुऐ और दर्शन देकर भगवान शंकर शिला रूप में अन्तर्धान हो गये। वृद्ध ब्राहमण के रूप में दर्शन देने पर सदाशिव भोलेनाथ बृध्दकेदारेश्वर के या बूढ़ाकेदारनाथ कहलाए। श्री बूढ़ाकेदारनाथ मन्दिर के गर्भगृह में विशाल लिंगाकार फैलाव वाले पाषाण पर भगवान शंकर की मूर्ती, लिंग, श्री गणेश जी एवं पाँचो पाँडवों सहित द्रोपती के प्राचीन चित्र उकेरे हुए हैं। बगल में भू शक्ति, आकाश शक्ति व पाताल शक्ति के रूप में विशाल त्रिशूल विराजमान है। साथ ही कैलापीर देवता का स्थान एक लिंगाकार प्रस्तर के रूप में है। बगल वाली कोठरी पर आदि शक्ति महामाया दुर्गाजी की पाषाण मूर्ती विराजमान है।प्राचीन मान्यताओ के अनुसार बूढ़ाकेदार नाथ मंदिर के पुजारी गुरु गोरक्ष् नाथ सम्प्रदाय के नाथ रावल लोग होते है जो कि यंही मंदिर के आसपास बसे हुये हैं। कानो में कुंडल धारण करके संभुजति गुरु गोरक्ष् नाथ की दिक्षा प्राप्त करके मंदिर की पूजा करते है यहीं पर नाथ सम्प्रदाय की पीर गद्दी आज भी बिद्यमान है जहा पर नवरात्री में नाथ जाती का सिद्ध पीर बैठता है, और जिसके शरीर पर हरियाली पैदा की जाती है। बाह्य कमरे में भगवान गरुड की मूर्ती तथा बाहर मैदान में दर्शनी नाथ अर्थात पुजारियो के समाधिस्थ हो जाने पर स्वर्गीय नाथ पुजारियों को समाधियाँ दी जाती है। जिसमे कई सो साल पुरानी सत्ती समाधी और कई पुजारियो की समाधी आज भी मंदिर प्रांगण में बिद्यमान है।


title: टिहरी गढ़वाल जिला

text: केदारखंड में थाती गाँव को मणिपुर की संज्ञा दी गयी है। जहाँ पर टिहरी नरेशों की आराध्य देवी राजराजेश्वरी प्राचीन मन्दिर व उत्तर में विशाल पीपल के वृक्ष के नीचॆ छोटा शिवालय है जहाँ माघ व श्रावण रुद्राभिषॆक होता है। जबकि आदिशक्ति व सिध्दपीठ माँ राजराजेश्वरी एवं कैलापीर की पूजा व्यवस्था टिहरी नरेश द्वारा बसायॆ गयॆ सेमवाल जाति के लोग करते हैं। कुछ पौराणिक मान्यताऒं एवं किन्ही अपरिहर्य कारणॊ से राजमानी एवं क्षेत्र का प्रसिध्द आराध्य देवता गुरु कैलापीर राजराजेश्वरी मंदिर में वास करता है। देवता (श्रीगुरुकैलापीर) को उठाने वाले सेमवाल जाति के ही लोग हैं जिन्हॆ निज्वाळा कहते है। थाती गाँव में श्रीगुरुकैलापीर देवता के नाम से मार्गशीर्ष प्रतिपदा को बलिराज मेला लगता है और दीपावली मनाई जाती है। मार्गशीर्ष के इस दीपावली और मेले में देवता के दर्शन व भ्रमण हेतु दूर दूर से लोग थाती गाँव में आते हैं। इस क्षेत्र के देश विदेश में रहने वाले प्रवासी अपने आराध्य के दर्शन हेतु वर्ष में इसी मौके की प्रतिक्छा करते है। कुछ लोग मानते है कि गढवाल के भड बीर माधॊसिंह भण्डारी का इस क्षेत्र से विशॆष लगाव था, जिनकी स्मृति में लोग मार्गशीर्ष में दीपावली मनाते हैं। बूढ़ाकेदार पवित्र तीर्थस्थल होने के साथ साथ एक सुरम्य स्थल भी है। गाँव के दोनो ऒर से पवित्र जल धाऱायें बालगंगा व धर्मगंगा के रूप में प्रवाहित होती है। यह इलाका अपनी सुरम्यता के कारण पर्यटकॊं को अपनी ऒर आकर्षित करने की पूर्ण छमता रखता है। घनसाली से 30 कि0मी0 दूरी पर स्थित यह स्थल पर्यटकॊं को शांति एवं आनंद प्रदान करने में सक्षम है।


title: टिहरी गढ़वाल जिला

text: देवप्रयाग एक प्राचीन देव स्थल है। यह भारत के सर्वाधिक धार्मिक शहरों में से एक है। इस स्थान पर अलकनंदा और भागीरथी नदियाँ आपस में मिलती है। देवप्रयाग शहर समुद्र तल से 472 मी। की ऊँचाई पर स्थित है। देवप्रयाग जिस पहाड़ी पर स्थित है उसे गृद्धाचल के नाम से जाना जाता है। यह जगह गिद्ध वंश के जटायु की तपोभूमि के रूप में भी जानी जाती है। माना जाता है कि इस स्थान पर ही भगवान राम ने किन्नर को मुक्त किया था। इसे ब्रह्माजी ने शाप दिया था जिस कारण वह मकड़ी बन गई थी।


title: टिहरी गढ़वाल जिला

text: केदारखंड हिमालय ऋषि मुनियों की तप स्थली रही है। ऋषि मुनियों ने इस पवित्र पर विश्व जन कल्याण के निमित धर्म ग्रन्थॊ की रचना की है। जॊ कि भारतीय संस्कृति के मूल श्रॊत है ऒर यह बात हम दवॆ के साथ कह सकते है कि इसी हिमालय से भारतीय संस्कृति पूरे देश में फैली। केदारखंड हिमालय की आदिम जातियों में कील, भील, किन्नर, गंधर्व, गुर्जर, नाग आदि को गिना जाता है। इन जातियॊ से समंधित अनेक गाँव आज भी यहाँ मॊजूद है जैसे नागनाथ, नागराजाधार, नगुण, नागेश्वरसौड़, नागणी आदि आदि। बहरहाल यह प्रासंगिक है, इस बारे में आगे कभी उल्लॆख होगा। आज की श्रृंखला में नागॊं का उल्लॆख् करता हूं। केदार हिमालय में नाग जाति के रहने के पुष्ट प्रमाण मिलते है। गढ़वाल में नागराजा का मुख्य स्थान सेम मुखॆम माना जाता है, इसी संदर्व में नागवंश में महासरनाग का विशिष्ट स्थान है। जॊ कि बालगंगा क्षेत्र में महत्वपूर्ण देवता की श्रॆणी में गिना जाता है। महासरनाग का निवास स्थान महासरताल है। महासरताल बूढ़ाकेदार से करीब 10 कि। मी। उत्तर की ऒर लगभग दस हजार फीट की ऊँचाई पर स्थित है। प्राकृतिक सॊन्दर्य से भरपूर, भिन्न भिन्न प्रजातियों एवं दुर्लभ वृक्छॊं की ऒट में स्थित महासरताल से जुड़ी संछिप्त मगर ऐतिहासिक गाथा के बारे में जानने के लियॆ करीब तेरह सौ साल पुराने इतिहास को खंगलाना पड़ॆगा। करीब तेरह सौ वर्ष पूर्व मैकोटकेमर में धुमराणा शाह नाम का राजा राज्य करता था इनका एक ही पुत्र हुआ जिनका नाम था उमराणाशाह जिसकी कोई संतान न थी। उमराणाशाह ने पुत्र प्राप्ति के लियॆ शॆषनाग की तपस्या की। उमराणाशाह तथा उनकी पत्नी फुलमाळा की तपस्या से शॆषनाग प्रस न्न हुयॆ और मनुष्य रूप में प्रकट होकर उन्हॆ कहा कि मैं तुम्हारे घर में नाग रूप में जन्म लूँगा। फलत: शॆषनाग ने फुलमाळा के गर्भ से दो नागॊं के रूप में जन्म लिया जॊ कि कभी मानव रूप में तो कभी नाग रूप में परिवर्तित होते रहते थॆ। नाग का नाम महासर (म्हार) तथा नागिन का नाम माहेश्वरी (म्हारीण) रखा गया। उमराणाशाह की दो पत्नियाँ थी। दूसरी पत्नी की कोई संतान न थी। सौतेली माँ की कूटनीति का शिकार होने के कारण उन नाग। नागिन (भाई बहिन) को घरसे निकाल दिया गया। फलस्वरूप दोनो भाई बहिनो ने बूढ़ाकेदार क्षेत्र में बालगंगा के तट पर विशन नामक स्थान चुना। विशन में आज भी इनका मन्दिर विध्यमान है। इन नागॊं ने मनुष्य रूप में अवतरित होकर भट्ट वंश के पुरखॊं से वचनबध्द हुयॆ कि तुम हमारी परम्परा के अनुसार मन्दिर में पूजा करॊगे। आज भी इस परम्परा का निर्वहन विधिवत किया जा रहा है, यानि भट्ट जाति के लोग नाग की पूजा अनवरत् रूप में करते आ रहे है। उल्लॆखनीय है कि इन भट्ट पुजारियॊ के पास महाराजा सुदर्शनशाह द्वारा नागपूजा विषयक दिया गया ताम्रपत्र सुरक्छित है। बालगंगा क्षेत्र के राणा जाति के लोगो को 'नागवंशी राणा' कहा जाता है (दूसरा वंश सूर्यवंशी कहा जाता है)।


title: टिहरी गढ़वाल जिला

text: विशन गाँव के अतिरिक्त नाग वंशी दोनो भाई बहिनो ने एक और स्थान चुना जॊ विशन गाँव के काफी ऊपर है जिसे 'महसरताल' कहते है (पौराणिक नाम कुछ रहा होगा जॊ अग्यात है)। नाग विष्णु स्वरूप जल का देवता माना जाता है और नाग देवता का निवास जल में ही होता है अत: इस स्थान पर दो बड़ी बड़ी झीलॆं है जिन्हॆ 'म्हार'और 'म्हारीणी' का ताल कहा जाता है। कहते है नागवंशी दोनो भाई बहिन इन्ही दो तालॊं में निवास करते है। महासरताल में 'म्हार' देवता का एक पौराणिक मन्दिर है जिसके गर्भगृह में पत्थर का बना नाग देवता है। गंगा दशहरा के अवसर पर महासरनाग की मूर्ति (नागदेवता) मूल मन्दिर विशन से डॊली में रखकर महासरताल स्नान के लियॆ ले जायी जाती है। इस पुण्य पर्व पर माहासरनाग को मंत्रॊच्चार के साथ वैदिक रीति से स्नान कराकर यग्य, पूजा। अर्चना आदि करायी जाती है। इस अवसर पर दूर_ दूर से श्रध्दालु आकर इस ताल में स्नान कर पुण्य कमाते है। गंगा दशहरा को लगने वाला यह मेला प्राचीनकाल से चला आ रहा है। इस ताल की लंबाई करीब 70 मीटर तथा चौड़ाई 20 मीटर के लगभग है। जबकि 'म्हारीणी' ताल वृताकार है। दोनो तालॊं की गहराई का पता नहीं चल पाया।


title: टिहरी गढ़वाल जिला

text: यह काफी प्रसिद्ध जगह है। मसूरी स्थित केम्पटी फॉल टिहरी से 15 किलोमीटर की दूरी पर स्थित है। यह जगह हिल स्टेशन के रूप में अधिक जानी जाती है जो यमनोत्री मार्ग पर स्थित है। यहाँ स्थित वाटर फॉल (जल प्रपात) खूबसूरत घाटी पर स्थित है। हर साल यहाँ हजारों की संख्या में देशी एवं विदेशी पर्यटक यहाँ आते हैं।


title: टिहरी गढ़वाल जिला

text: यह जगह समुद्र तल से 3040 मीटर की ऊँचाई पर मसुरी से 70 कि॰मी॰ दूर यमनोत्री मार्ग से होते हुये नैनबाग से कुछ दूर स्थित है। यहाँ से आप हिमालय की खूबसूरत वादियों के नजारों का लुफ्त उठा सकते हैं। इसके अतिरिक्‍त यहाँ से देहरादून की घाटियों का नजारा भी देखा जा सकता है। नगतिबा ट्रैर्क्‍स और पर्वतारोहियों के लिए बिल्कुल सही जगह है। इस स्थान की प्राकृतिक सुंदरता यहाँ पर्यटकों को अपनी ओर अधिक आकर्षित करती है। नगतिबा पंतवारी से 10 किलोमीटर की दूरी पर स्थित है। यह स्थान अधिक ऊँचाई पर होने के कारण यहाँ रहने की सुविधा नहीं है। इसलिए ट्रैर्क्‍स पंतवारी में कैम्प में रहा करते हैं। इसलिए आप जब इस जगह पर जाएं तो अपने साथ टैंट व अन्य सामान जरूर ले कर जाएं। यह स्थान नागराजा मन्दिर के लिए प्रसिद्ध है। इस स्थान पर जाने के लिए एक और रास्ता, मसूरी से सुवाखौली से थत्यूड़ से बंगसील गाँव से देवलसारी है। देवलसारी एक बहुत ही रमणिक स्थान है। इसी स्थान से असली ट्रैक नागटिब्बा के लिए प्रारंभ होता है। यहाँ से नागटिब्बा 12 मील की दूरी पर है। रास्ते में अनेक प्रकार के रमणिक और रहस्यमय स्थान देखने को मिलते है। अधिकतर ट्रैकर्स इसी रास्ते से होकर ट्रैक पर जाते है।


title: टिहरी गढ़वाल जिला

text: नरेन्द्र नगर मुनि-की-रीति से 14 किलोमीटर की दूरी पर स्थित है। यह जगह समुद्र तल से 1,129 मीटर की ऊँचाई पर स्थित है।


title: टिहरी गढ़वाल जिला

text: चम्बा मंसूरी से 60 किलोमीटर और नरेन्द्र नगर से 48 किलोमीटर की दूरी पर स्थित है। यह स्थान समुद्र तल से 1676 मीटर की ऊँचाई पर स्थित है। यहाँ से बर्फ से ढके हिमालय पर्वत और भागीरथी घाटी का खूबसूरत नजारा देखा जा सकता है। चम्बा अपने स्वादिष्ट सेबों के लिए भी प्रसिद्ध है। यह स्थान देवप्रयाग से 22 किलोमीटर की दूरी पर स्थित है। चंद्रबदनी पंहुचने के लिये आपको देवप्रयाग से जामनी खाल होते हुये नैखरि एवं जुराना बैन्ड तक गाडी में जाना होगा। यह एक रमनीक स्थल भी है, उत्तराखन्ड में माता के तीन सिधपीठ -शुरकन्डा, कुन्जापुरि एवं चन्द्रबदनी है, जिनके दर्शन आप उपरोक्त तीनो में से किसी एक मन्दिर में खडे होकर कर सकते हो, ऐसा माना जाता है कि राजा दक्ष द्वारा भगवान शिव को यज्ञ में न बुलाने के कारण माता सती ने यज्ञ कुंड में अपने प्राणों की आहुति दे दी थी। इसके पश्चात् भगवान शिव ने सती को हवन कुंड से निकाल कर अपने कंधों पर रख लिया। इस प्रकार वह कई वर्षो तक सती को लेकर इधर-उधर घूमते रहे। इसके बाद भगवान विष्णु ने माता सती के शरीर को अपने सुदर्शन चक्र द्वारा 52 हिस्सों में काट दिया। माता सती के शरीर का (बदन) हिस्सा चन्द्रबदनी के नाम से, सिर का हिस्सा सुरकन्डा के नाम से तथा घुटने (गुन्जे) कुन्जापुरी के नाम से प्रसिध हो गये। मंदिर के आसपास कई अन्य छोट-छोटे मंदिर भी है। प्रत्येक वर्ष नवरात्रो में इस स्थान पर बहुत बड़े मेले का आयोजन किया जाता है। पहले किसी समय यहाँ पर बलि प्रथा का बड़ा चलन था जिसमे भैसा तथा बकरे का बलीदान दिया जाता था, स्वामी (स्व॰) मनमथन के अथक प्रयासो से इस प्रचलन को बन्द करवाया गया, आप पैदल यात्रा से भी यहाँ जा सकते है, मा चन्द्र्बदनी के चरणो में बसा एक छोठा सा कस्वा है अन्जनी सैण जिससे २ कि॰मी॰ की दूरी पर स्थित है कैथोली गाँव यहाँ से आप घोघस के रास्ते पैदल चन्द्रबदनी के लिये अपनी यात्रा शुरु कर सकते है।


title: टिहरी गढ़वाल जिला

text: यह जगह समुद्र तल से 2903 मीटर की ऊँचाई पर स्थित है। यह मंदिर नाग राज का है। यह मंदिर पर्वत के सबसे ऊपरी भाग में स्थित है। मुखेम गाँव से इस मंदिर की दूरी दो किलोमी। है। माना जाता है कि मुखेम गाँव की स्थापना पंड़ावों द्वारा की गई थी। मन्दिर का सुन्दर द्वार १४ फुट चौड़ा तथा २७ फुट ऊँचा है। इसमें नागराज फन फैलाये हैं और भगवान कृष्ण नागराज के फन के ऊपर वंशी की धुन में लीन हैं। मन्दिर में प्रवेश के बाद नागराजा के दर्शन होते हैं। मन्दिर के गर्भगृह में नागराजा की स्वयं भू-शिला है। ये शिला द्वापर युग की बतायी जाती है। मन्दिर के दाँयी तरफ गंगू रमोला के परिवार की मूर्तियाँ स्थापित की गयी हैं। सेम नागराजा की पूजा करने से पहले गंगू रमोला की पूजा की जाती है। यह माना जाता है कि इस स्थान पर भगवान श्री कृष्ण कालिया नाग का उधार करने आये थे। इस स्थान पर उस समय गंगु रमोला का अधिपत्य था श्री कृष्ण ने उनसे यंहा पर कुछ भू भाग माँगना चाहा लेकिन गंगु रमोला ने यह कह के मना कर दिया कि वह किसी चलते फिरते राही को जमीन नही देते। फिर श्री कृष्ण ने अपनी माया दिखाई ततत्पस्चात गंगु रमोला ने इस सर्त पे कुछ भू भाग श्री कृष्ण को दे दिया कि वो एक हिमा नाम की राक्षस का वध करेंगे जिस से कि वो काफी परेसान थे। गढ़वाल में मूर्तियों की अल्प तथा निशान (त्रिशूल) का पूजन किया जाता है, जिसे साड़ियों और छत्तर इत्यादि आभूषणों से सजाया जाता है, सेम नागराजा का दूसरा स्वरूप या निशान दल्ला आरगढ़ में ग्राम दल्ला के नागराजा के रुप में पूजन किया जाता है, ग्राम दल्ला उत्तरकाशी तथा टिहरी गढ़वाल की सीमा पर बसा गाँव है, नागराजा के पुजारी ग्राम दल्ला के रतूड़ी जाति के लोग हैं, जो कि ग्राम पुरोहित भी कहे जाते हैं।


title: टिहरी गढ़वाल जिला

text: धनौलटी एक गाँव है। जो कि चम्बा से 25 किलोमीटर की दूरी पर स्थित है। यह गाँव ऑक, देवदार और सदाबहार पौधों (गुलाब जैसे दिखने वालों) से घिरा हुआ है। यह गाँव छुट्टियाँ बिताने और पिकनिक स्थल के रूप में बिल्कुल उचित जगह है। यह जगह चारों ओर से जंगलों और बर्फ से ढके पर्वतों से घिरी हुई है। यह जगह काफी शान्तिपूर्ण स्थल के रूप में भी जानी जाती है जिस कारण यहाँ पर्यटकों की भीड़ अधिक रहती है।


title: टिहरी गढ़वाल जिला

text: देहरादून स्थित जौलीग्रांट निकटतम हवाई अड्डा है जो यहाँ से 82 किलोमीटर की दूरी पर स्थित है। धनोल्टी एवं समीपवर्ती स्थानों के लिए टैक्सी सेवाएँ उपलब्ध हैं।


title: टिहरी गढ़वाल जिला

text: देहरादून निकटतम रेलवे स्टेशन है जो यहाँ से 25 किलोमीटर की दूरी पर स्थित है। देहरादून से दून एक्सप्रेस, मसूरी एक्सप्रेस और दिल्ली से देहरादून शताब्दी और जन शताब्दी आदि जैसे नियमित ट्रेन उपलब्ध हैं। अधिकांश रेल गाड़ियों के लिए कनेक्टिंग शहर दिल्ली है।


title: टिहरी गढ़वाल जिला

text: धनोल्टी तक पहुंचने का सर्वोत्तम विकल्प मसूरी के माध्यम से होता है, जो करीब 33 कि॰मी॰ की दूरी पर सबसे लोकप्रिय स्थान है। चूंकि धनोल्टी स्थानीय लोगों में काफी लोकप्रिय है, यहाँ के लिए टैक्सी, सामान्य और लक्जरी बसें भी उपलब्ध हैं।


title: टिहरी गढ़वाल जिला

text: नई टिहरी कई महत्वूर्ण मार्गो जैसे देहरादून, मसूरी, हरिद्वार, पौढ़ी, ऋषिकेश और उत्तरकाशी आदि जगहों से जुड़ा हुआ है। आस-पास की जगह घूमने के लिए टैक्सी द्वारा भी जाया जा सकता है।


title: टिहरी गढ़वाल जिला

text: सुरकंडा देवी एक हिन्दूओं का प्राचीन मंदिर है। यह मंदिर देवी दुर्गो को समर्पित है जो कि नौ देवी के रूपों में से एक है। सुरकंडा देवी मंदिर 51 शक्ति पीठ में से है। सुरकंडा देवी मंदिर में देवी काली की प्रतिमा स्थापित है। यह मंदिर यूलिसाल गाँव, धानाल्टी, टिहरी जिला, उत्तराखंड, भारत में स्थित है। सुदकंडा देवी मंदिर धनाल्टी से 6.7 किलोमीटर और चम्बा से 22 किलोमीटर दूरी पर स्थित है। इस मंदिर तक पहुंचाने के लिए लोगों को कद्दूखाल से 3 किलोमीटर के पैदल यात्रा करनी पडती है। यह मंदिर लगभग 2,757 मीटर की ऊँचाई पर है।


title: टिहरी गढ़वाल जिला

text: सुरकंडा देवी मंदिर घने जंगलों से घिरा हुआ है और इस स्थान से उत्तर दिशा में हिमालय का सुन्दर दृश्य दिखाई देता है। दक्षिण दिशा में देहरादून और ऋ़षिकेश शहरों का सुन्दर नजारा देखा जा सकता है। यह मंदिर साल में ज्यादा दर समय कोहरे से डका रहता है। वर्तमान मंदिर का पुनः निर्माण किया गया है वास्तविक मंदिर की स्थापना समय का पता नहीं है ऐसा माना जाता है कि यह बहुत प्राचीन मंदिर है।


title: टिहरी गढ़वाल जिला

text: पौराणिक कथाओं के अनुसार, देवी सती ने उनके पिता दक्षेस्वर द्वारा किये यज्ञ कुण्ड में अपने प्राण त्याग दिये थे, तब भगवान शंकर देवी सती के मृत शरीर को लेकर पूरे ब्रह्माण चक्कर लगा रहे थे इसी दौरान भगवान विष्णु ने अपने सुदर्शन चक्र से सती के शरीर को 51 भागों में विभाजित कर दिया था, जिसमें सती का सर इस स्थान पर गिरा था इसलिए इसे मंदिर को श्री सुरकंडा देवी मंदिर भी कहा जाता है। सती के शरीर भाग जिस जिस स्थान पर गिरे थे इन स्थानों को शक्ति पीठ कहा जाता है।


title: टिहरी गढ़वाल जिला

text: सुरकंडा देवी मंदिर में गंगा दशहरा का त्यौहार मनाया जाता है जो हर साल मई और जून के बीच आता है। नवरात्री का त्यौहार भी विशेष रूप से मनाया जाता है।


title: निश्चित अनुपात का नियम

text: निश्चित अनुपात के नियम (law of definite proportion) या स्थिर अनुपात का नियम (law of constant composition) के अनुसार " किसी रासायनिक यौगिक में अवयवी तत्वों के भारों का सदैव एक निश्चित अनुपात रहता है। " इस नियम का प्रतिपादन सन् 1787 ई. में जोसेफ प्राउस्ट (Joseph Proust) ने किया था।


title: निश्चित अनुपात का नियम

text: HO में हाइड्रोजन और ऑक्सीजन के भारों का अनुपात = 2 : 16 = 1 : 8 ; किसी भी स्त्रोत से प्राप्त जल में हाइड्रोजन और ऑक्सीजन के भारों का अनुपात सदैव 1 : 8 रहता है। इसी प्रकार, CO में C और O के भारों अनुपात 12 : 32 = 3 : 8 ; अतः किसी भी विधि प्राप्त CO में C तथा O के भारों का अनुपात सदैव 3 : 8 रहेगा।


title: विश्व स्वास्थ्य दिवस

text: विश्व स्वास्थ्य संगठन (डब्‍ल्‍यूएचओ) विश्व के देशों के स्वास्थ्य संबंधी समस्याओं पर आपसी सहयोग एवं मानक विकसित करने की संस्था है। विश्व स्वास्थ्य संगठन के १९३ सदस्य देश तथा दो संबद्ध सदस्य हैं। यह संयुक्त राष्ट्र संघ की एक अनुषांगिक इकाई है। इस संस्था की स्थापना ७ अप्रैल १९४८ को की गयी थी। इसी लिए प्रत्येक साल ७ अप्रैल को विश्व स्वास्थ्य दिवस के रूप में मनाया जाता हैं।


title: विश्व स्वास्थ्य दिवस

text: भारत भी विश्व स्वास्थ्‍य संगठन का एक सदस्य देश है और इसका भारतीय मुख्यालय भारत की राजधानी दिल्ली में स्थित है।


title: कालरात्रि

text: माँ दुर्गा की सातवीं शक्ति कालरात्रि के नाम से जानी जाती हैं। दुर्गा पूजा के सातवें दिन माँ कालरात्रि की उपासना का विधान है। इस दिन साधक का मन 'सहस्रार' चक्र में स्थित रहता है। इसके लिए ब्रह्मांड की समस्त सिद्धियों का द्वार खुलने लगता है। देवी कालरात्रि को व्यापक रूप से माता देवी - काली, महाकाली, भद्रकाली, भैरवी, मृत्यू-रुद्राणी, चामुंडा, चंडी और दुर्गा के कई विनाशकारी रूपों में से एक माना जाता है। रौद्री , धूम्रवर्णा कालरात्रि मां के अन्य कम प्रसिद्ध नामों में हैं |


title: कालरात्रि

text: यह ध्यान रखना जरूरी है कि मां काली और कालरात्रि का उपयोग एक दूसरे के परिपूरक है, हालांकि इन दो देवीओं को कुछ लोगों द्वारा अलग-अलग सत्ताओं के रूप में माना गया है। डेविड किन्स्ले के मुताबिक, काली का उल्लेख हिंदू धर्म में लगभग ६०० ईसा के आसपास एक अलग देवी के रूप में किया गया है। कालानुक्रमिक रूप से, कालरात्रि महाभारत में वर्णित(लगभग 3200) ईसा पूर्व वर्तमान काली का ही वर्णन है |


title: कालरात्रि

text: माना जाता है कि देवी के इस रूप में सभी राक्षस,भूत, प्रेत, पिशाच और नकारात्मक ऊर्जाओं का नाश होता है, जो उनके आगमन से पलायन करते हैं |


title: कालरात्रि

text: शिल्प प्रकाश में संदर्भित एक प्राचीन तांत्रिक पाठ, सौधिकागम, देवी कालरात्रि का वर्णन रात्रि के नियंत्रा रूप में किया गया है। सहस्रार चक्र में स्थित साधक का मन पूर्णतः माँ कालरात्रि के स्वरूप में अवस्थित रहता है। उनके साक्षात्कार से मिलने वाले पुण्य (सिद्धियों और निधियों विशेष रूप से ज्ञान, शक्ति और धन) का वह भागी हो जाता है। उसके समस्त पापों-विघ्नों का नाश हो जाता है और अक्षय पुण्य-लोकों की प्राप्ति होती है।


title: कालरात्रि

text: इनके शरीर का रंग घने अंधकार की तरह एकदम काला है। सिर के बाल बिखरे हुए हैं। गले में विद्युत की तरह चमकने वाली माला है। इनके तीन नेत्र हैं। ये तीनों नेत्र ब्रह्मांड के सदृश गोल हैं। इनसे विद्युत के समान चमकीली किरणें निःसृत होती रहती हैं।


title: कालरात्रि

text: माँ की नासिका के श्वास-प्रश्वास से अग्नि की भयंकर ज्वालाएँ निकलती रहती हैं। इनका वाहन गर्दभ (गदहा) है। ये ऊपर उठे हुए दाहिने हाथ की वरमुद्रा से सभी को वर प्रदान करती हैं। दाहिनी तरफ का नीचे वाला हाथ अभयमुद्रा में है। बाईं तरफ के ऊपर वाले हाथ में लोहे का काँटा तथा नीचे वाले हाथ में खड्ग (कटार) है।


title: कालरात्रि

text: माँ कालरात्रि का स्वरूप देखने में अत्यंत भयानक है, लेकिन ये सदैव शुभ फल ही देने वाली हैं। इसी कारण इनका एक नाम 'शुभंकारी' भी है। अतः इनसे भक्तों को किसी प्रकार भी भयभीत अथवा आतंकित होने की आवश्यकता नहीं है।


title: कालरात्रि

text: माँ कालरात्रि दुष्टों का विनाश करने वाली हैं। दानव, दैत्य, राक्षस, भूत, प्रेत आदि इनके स्मरण मात्र से ही भयभीत होकर भाग जाते हैं। ये ग्रह-बाधाओं को भी दूर करने वाली हैं। इनके उपासकों को अग्नि-भय, जल-भय, जंतु-भय, शत्रु-भय, रात्रि-भय आदि कभी नहीं होते। इनकी कृपा से वह सर्वथा भय-मुक्त हो जाता है।


title: कालरात्रि

text: माँ कालरात्रि के स्वरूप-विग्रह को अपने हृदय में अवस्थित करके मनुष्य को एकनिष्ठ भाव से उपासना करनी चाहिए। यम, नियम, संयम का उसे पूर्ण पालन करना चाहिए। मन, वचन, काया की पवित्रता रखनी चाहिए। वे शुभंकारी देवी हैं। उनकी उपासना से होने वाले शुभों की गणना नहीं की जा सकती। हमें निरंतर उनका स्मरण, ध्यान और पूजा करना चाहिए।


title: कालरात्रि

text: नवरात्रि की सप्तमी के दिन माँ कालरात्रि की आराधना का विधान है। इनकी पूजा-अर्चना करने से सभी पापों से मुक्ति मिलती है व दुश्मनों का नाश होता है, तेज बढ़ता है। प्रत्येक सर्वसाधारण के लिए आराधना योग्य यह श्लोक सरल और स्पष्ट है। माँ जगदम्बे की भक्ति पाने के लिए इसे कंठस्थ कर नवरात्रि में सातवें दिन इसका जाप करना चाहिए।


title: कालरात्रि

text: अर्थ : हे माँ! सर्वत्र विराजमान और कालरात्रि के रूप में प्रसिद्ध अम्बे, आपको मेरा बार-बार प्रणाम है। या मैं आपको बारंबार प्रणाम करता हूँ। हे माँ, मुझे पाप से मुक्ति प्रदान कर।


title: हज्रे अस्वद

text: वो पत्थर है जो काबा की दीवार पर लगा है। अरबी भाषा में 'हज्र' पत्थर और 'अस्वद 'काला को कहते हैं। कई घटनाओं के बाद इस समय ये तीन बड़े और विभिन्न रूपों के कई छोटे टुकड़ों में है। ये टुकड़े लगभग ढाई फुट के दायरे में जड़े हुए हैं जिन ओर चांदी का गोल चक्कर बना हुआ है। जो मुस्लमान हज या उमरा करने जाते हैं उनके लिए अनिवार्य है कि तवाफ़ करते हुए हर बार हजर-ए-असवद को चूमें। अगर संख्या ज़्यादा हो तो हाथ के इशारे से भी चूम या बोसा दिया जा सकता है।


title: हज्रे अस्वद

text: इस्लामी पौराणिक कथाएँ के अनुसार जब इब्राहीम (इस्लाम) और उनके बेटे इस्माईल ख़ाना काबा की तामीर कर रहे थे। तो हज़रत जिब्राईल ने ये पत्थर जन्नत से ला कर दिया जिसे हज़रत इबराहीम ने अपने हाथों से दीवार काबा में नसब किया। 606 ई. में जब मुहम्मद सल्लल्लाहु अलैहि वसल्लम की उम्र 35 साल थी, सेलाब ने काबे की इमारत को सख़्त नुक़्सान पहुंचाया और क़ुरैश ने इस की दुबारा तामीर की लेकिन जब हज्र-ए-असवद रखने का मसला आया तो क़बाइल में झगड़ा हो गया। हर क़बीले की ये ख़ाहिश थी कि ये सआदत उसे ही नसीब हो। अल्लाह ने इस झगड़े को तै करने के लिए ये तरीक़ा इख़तियार किया कि हज्र-ए-असवद को एक चादर में रखा और तमाम सरदार क़बाइल से कहा कि वो चादर के कोने पकड़ कर उठाएं। सबने मिलकर चादर को उठाया और जब चादर इस मुक़ाम पर पहुंची जहां उस को रखा जाना था तो आपने अपने मुबारक हाथों से इस को दीवार काअबा में नसब कर दिया। सबसे पहले अबदुल्लाह बिन ज़ुबैर ने हज्र-ए-असवद पर चांदी चढ़वाई।1268 ई. में सुलतान अबद अलहमेद ने हजर-ए-असवद को सोने में मढ़ दिया।1281 ई. में सुलतान अबदुल अज़ीज़ ने उसे चांदी से मढ़वाया।


title: हज्रे अस्वद

text: उमर रज़ी अल्लाह-तआला अन्ना हजर-ए-असवद के पास तशरीफ़ लाये और उसे बोसा दे कर कहने लगे मुझे ये इलम है कि तो एक पत्थर है ना तो नफ़ा दे सकता और ना  ही नुक़्सान पहुंचा सकता है, अगर मैं ने नबी सल्ललाहु अल्लाह अलैहि वसल्लम को तुझे चूमते होए ना देखा होता तो में भी तुझे ना चूमता।(सही बुख़ारी हदीस नंबर 1250, सही मुस्लिम हदीस नंबर 1720)


title: हज्रे अस्वद

text: इबन उम्र रज़ी अल्लाह-तआला अन्हुमा बयान करते हैं कि मुहम्मद ने फ़रमाया उनका छूना गुनाहों का कफ़्फ़ारा है । (तिरमिज़ी हदीस नंबर 959)


title: बद्र की लड़ाई

text: बद्र की लड़ाई सन् 624 में नवोदित मुस्लिम सेना और मक्का के क़ुरैश क़बीले की सेना के बीच आधुनिक सउदी अरब के हिजाज़ क्षेत्र में 13 मार्च को लड़ा गया था। यह इस्लाम धर्म में पहली जंग थी। इसका उद्देश्य एक तिजारती काफिले के हमले का बदला लेना था। कुरैश कबीले के लोगों ने मोहम्मद के साथियों पर बहुत अत्याचार किया था इसके बदले में यह जंग हुई। इस जंग में इस्लाम धर्म के चारों ख़लीफ़ा भी मौजूद थे। इसमें मुस्लिम सेनाओं के नेतृत्व पैग़म्बर मुहम्मद साहब ने किया था और अंततः उनकी जीत हुई।


title: खरीफ फसलों के खर-पतवार

text: आज खाद्यान्नों की कमी के कारणों का विश्लेषण करें तो हमें पता चलेगा कि फसलों में विभिन्न नाशकों द्वारा लगभग 1,07,000 करोड़ रूपये के बराबर की वार्षिक हानि होती है। जिसमें अकेले खरपतवारों के कारण 37 प्रतिशत हानि होती है जबकि कीड़ों से 22 प्रतिशत व बीमारियों से 29 प्रतिशत होती है। खरपतवार हमारी भूमि से पानी को भी अवशोषित कर लेते हैं, जिसके वजह से जहां 5 सिंचाई की आवश्यकता होती है वहां किसान को ज्यादा पानी देना पड़ता है, इसलिए सतय पर खरपतवार नियंत्रण अत्यंत आवश्यक है।


title: खरीफ फसलों के खर-पतवार

text: खरीफ फसलों का भारतीय कृषि व देश की अर्थव्यवस्था को सुदृढ़ बनाये रखने में बहुत ही महत्वपूर्ण योगदान रहा है। पिछले कुछ वर्षों के आंकड़ों के आधार पर ये फसलें औसतन 72.6 मिलियन हैक्टर भूमि पर उगायी जा रही हैं और लगभग 105.9 मिलियन टन खाद्यान्नों का उत्पादन 95.7 मिलियन टन है। अगर दोनों मौसमों की फसलों की उत्पादकता की ओर देखें तों काफी अंतर दिखाई पड़ता है। खरीफ फसलों की उत्पादकता 1458 कि.ग्रा./हैक्टर है जो कि देश की रबी फसलों की उत्पादकता (2005 कि.ग्रा/हैक्टर) से काफी पीछे है।


title: खरीफ फसलों के खर-पतवार

text: खरीफ फसलों में महत्वपूर्ण फसलें धान, मक्का, बाजरा, मूंगफली, तिल, अरहर तथा सोयाबीन इत्यादि हैं। इन फसलों में धान मुख्य खाद्य फसल है जो कि पूरे देश में उगाई जातीहै और विश्व भर में इसकी अग्रणी खपत है। खरीफ मौसम मे उगाई जाने वाली फसलों में धान मुख्य खा़द्य फसल है जो कि पूरे देश में उगाई जाती है और विश्व भर में इसकी अग्रणी खपत है खरीफ मौसम में उगाई जाने वाली फसलों में उत्पादकता में कमी के अनेक कारण हैं। इस मौसम में सिंचाई की कमी तथा कभी पानी की अधिकता का फसलों पर बुरा प्रभाव पड़ता है। इसके अलावा मौसम में अधिक शुष्कता तथा तापमान में लगातार उतार-चढाव खरवतवारों, कीड़ों तथा बीमारियों को न्यौता देता है। जिसके कारण फसलों को सुरक्षित रखना किसान के लिए बहुत बड़ी जिम्मेदारी हो जाती है।


title: खरीफ फसलों के खर-पतवार

text: घास वर्ग के खरपतवार- घास वर्ग के खरपतवारों की पत्तियां सकरी और लंबी होती हैं तथा इन पत्तियों में समानांतर सिरा विनन्यास पाया जाता है। तथा यह एक बीजीय पौधे होते हैं। जैसे-सांवां (इकाइनोक्लोवा कोलोनम या इकाइनोक्लोवा कुसगेली), कोदों (इल्यूसिन इंडिका), मकड़ा (डैक्टाइलोक्टेनियम इजिप्टियम), दूब (साइनोडोन डैक्टाइलोन), वनचरी (सोरगम हैल्पैन्स), गिनिया घास (पानिकम डिकोटोमाईफलोरम)।


title: खरीफ फसलों के खर-पतवार

text: इस प्रकार के खरपतवारों की पत्तियां प्राय: चौड़ी होती है तथा ये अधिकतर दो बीज पत्रीय पौधे होते हैं- साठी (द्रायन्थेमा पोर्टुलकास्द्रम), कनकवा (कोमेलिना बैंगालेंसिस), कोन्दरा (डाइजेरा अर्वेन्सिस), भांगद (कैनाबिस सटाइवा), कंटीली चौलाई (अमरेन्थस स्पाइनोसस), मकोय (सोलेनम नाइग्रम), बड़ी दूधी (यूफोर्बिया हिरूटा) हजार दाना (फाइल्थैस निरूरी), जल भंगरा (एक्लिप्टा एल्बा), पुनर्नवा (बोरहेविया डिफयूजा) और गाजर घास (पार्थीनियम हिस्टोफोरस)।


title: खरीफ फसलों के खर-पतवार

text: इस समूह के खरपतवारों की पत्तियां लम्बी तथा तना किनारे वाला ठोस होता है। जड़ों में गांठें (राइजोम) पायी जाती हैं जो जड़ों में भोजन को इकट्ठा करके नये पौधों को जन्म देने में सहायता करते हैं जैसे मौथा (साइप्रस इरिया, साइप्रस रोंटड्स आदि)


title: खरीफ फसलों के खर-पतवार

text: ==खरपतवारों के प्रकोप से हानि- खरीफ फसलों में रबी मौसम की फसलों की तुलना में खरपतवारों के प्रकोप से अधिक क्षति होती है। सामान्यत: खरपतवार फसलों को प्राप्त होने वाली नाइट्रोजन, फॉस्फोरस, पोटाश, कैल्शियम और मैग्नीशियम का भारी मात्रा में उपयोग कर लेते हैं। इसके साथ-साथ खरपतवार फसलों के लिए नुकसानदायक रोगों और कीटों को भी आश्रय देकर फसलों को नुकसान पहुंचाते हैं। इसके अलावा कुछ जहरीले खरपतवार जैसे गाजर घास (पार्थनियम), धतूरा, गोखरू, कांटेदार चौलाई आदि न केवल उत्पाद की गुणवत्ता को घटाते हैं बल्कि मनुष्य और पशुओं के स्वास्थ्य के प्रति खतरा उत्पन्न करते हैं। खरपतवारों द्वारा फसल में होने वाली क्षति की सीमा, फसल, मौसम तथा खरपतवारों के प्रकार तथा उनकी संख्या पर निर्भर करती है, अत: सभी फसलों में खरपतवारों की उपस्थिति के कारण समान क्षति नहीं होती है। विभिन्न फसलों में इस क्षति का स्तर 34.3 प्रतिशत से लेकर 89.8 प्रतिशत तक हो सकता है। जैसे धान की फसल में खरपतवारों से 30 से 35 प्रतिशत, मक्का, बाजरा, दलहन और तिलहन में 18 से 85 प्रतिशत, गन्ना में 38.8 प्रतिशत, कपास में 47.5 प्रतिशत, चुकंदर में 48.4 और सबसे अधिक प्याज में 90.7 प्रतिशत हानि होती है।


title: खरीफ फसलों के खर-पतवार

text: इसके अलावा खरपतवार भूमि की नमी सोख लेते हैं और मुख्य फसल में पानी की कमी हो जाती है। वहीं, खरपतवारों के कारण सब्जियों की फसलों में रंग की चमक में अंतर आ जाता है। फसलों के बीजों के साथ कई बार जहरीले खरपतारों के बीज मिश्रित हो जाते हैं, इससे किसानों को उनकी उचित कीमत नहीं मिल पाती है। जो किसान प्रमाणित या आधार बीज उत्पन्न कर रहे हों, उन्हें इस बात का विशेष ध्यान रखना होता है, क्योंकि यदि इनकी मात्रा 2 फीसदी से अधिक हो तो उनका प्रमाणित या आधार बीज खारिज कर दिया जाता है।


title: खरीफ फसलों के खर-पतवार

text: कब करें खरपतवार नियंत्रण- खरपतवारों के प्रकोप के कारण होने वाली हानि कई बातों पर निर्भर करती है। फसलों में किसी भी अवस्था में खरपतवार नियंत्रण करना समान रूप से आर्थिक दृष्टि से लाभकारी नहीं होता है। इसलिए प्रत्येक फसल के लिए खरपतवारों की उपस्थिति के कारण सर्वाधिक हानि होने की अवधि निर्धारित की गई है। इस अवस्था को क्रांतिक अवस्था कहते हैं।


title: खरीफ फसलों के खर-पतवार

text: किसान खरपतवारों को अपनी फसलों में विभिन्न विधियों जैसे कर्षण, यांत्रिकी, रसायनों तथा बायोलोजिकल विधि आदि का प्रयोग करके नियंत्रण कर सकते हैं। लेकिन पारंपरिक विधियों के द्वारा खरपतवारों का नियंत्रण करने पर लागत तथा समय अधिक लगता है। इसलिए रसायनों के द्वारा खरपतवार जल्दी व प्रभावशाली ढंग से नियंत्रित किये जाते हैं और यह विधि आर्थिक दृष्टि से लाभकारी भी है। लेकिन शोध कार्यों द्वारा प्रमाणित कुछ निम्नलिखित सस्य क्रियाएं भी खरपतवारों के प्रकोप को कम करने में लाभदायक पाई गई हैं।


title: खरीफ फसलों के खर-पतवार

text: इस तकनीक के अंतर्गत विभिन्न मोटाई की पारदर्शी पोलीथाईलिन शीट (50-100 मिलीमाईक्रोन) को समतल नमीयुक्त मिट्टी की ऊपरी सतह पर फसल की बुआई के पहले मई के महीने में 4-6 सप्ताह तक फैलाकर मिट्टी की उपरी सतह का तापमान बाह्य तापमान की तुलना में 8-120 से. ज्यादा किया जाता है। इससे मिट्टी की उपरी सतह में जमा खरपतवारों की बीजों के अंकुरण होने की शक्ति कम या निष्क्रिय हो जाती है। इसके अलावा कुछ हानिकारक कीड़े, सूत्रकृमि तथा अन्य नाशक भी नष्ट हो जाते हैं। यह तकनीक पौधशाला में पौध तैयार करते समय खरपतवारों को नियंत्रित करने में बहुत ही प्रभावशाली हैं।


title: खरीफ फसलों के खर-पतवार

text: इस तकनीक में खेत में केवल बुआई के लिए ही विशेष मशीन (जीरों टिलेज मशीन) द्वारा खाद तथा बीज को डाला जाता है। उससे पहले खेत में कोई क्रिया नहीं की जाती है। यह तकनीक गेहूं की फसल में प्रयोग की जाती है। इस तकनीक से किसानों को लगभग 2500 रूपये प्रति हैक्टर कम लागत आती है और इससे गुल्ली डंडा नामक खरपतवार की संख्या कम होती है।


title: खरीफ फसलों के खर-पतवार

text: खरीफ मौसम की मुख्य फसलों मे प्रयोग किए जाने वाली शाकनीशी/रसायनों की विस्तृत जानकारी लेकर फसल के अनुसार किसी एक रसायन का चुनाव करके खरपतवारों की आसानी से नियंत्रित किया जा सकता है।


title: खरीफ फसलों के खर-पतवार

text: ● मात्रा क्षेत्र तथा विभिन्न संरूपणों (फार्मुलेशन) में उपलब्ध सक्रिय संघटकों के आधार पर खरपतवारनाशियों का आकलन करके एक निश्चित तौल बना लें।


title: खरीफ फसलों के खर-पतवार

text: ● गैर चयनित शाकनाशियों के इस्तेमाल करते समय स्प्रेयर के नोजल पर सुरक्षात्मक शील्ड लगाकर ही पौधों पर छिड़काव करें।


title: खरीफ फसलों के खर-पतवार

text: ● तेज हवाओं के चलने पर छिड़काव न करें क्योंकि शाकनाशी हवाओं के साथ उड़कर समीप की अन्य संवेदी फसलों को नुकसान पहुंचा सकते हैं।


title: खरीफ फसलों के खर-पतवार

text: ● शाकनाशियों का इस्तेमाल करते समय रक्षात्मक वस्त्र गम बूट, दस्ताने, धूप का चश्मा, मास्क आदि का इस्तेमाल करें।


title: लंबाई के आधार पर नदियों की सूची

text: नदी की लम्बाई की गणना करना बहुत कठिन हो सकता है। इसमें कई कारक होते हैं, जैसे स्रोत, मुहाने की पहचान या परिभाषा और स्रोत और मुहाने के बीच नदी की लंबाई के माप का पैमाना, जो "नदी की लंबाई" के सटीक अर्थ को तय करते हैं। नतीजतन, कई नदियों की लंबाई का मापन केवल सन्निकटन है। विशेष रूप से, इस बात को लेकर लंबे समय तक असहमति बनी रही कि दुनिया की सबसे लंबी नदी अमेज़न है या नील. नील को पारंपरिक रूप से लंबा माना जाता रहा है, लेकिन हाल के कुछ वर्षों में ब्राजील और पेरू द्वारा किये गए अध्ययन का सुझाव है कि जब अमेज़न नदी की लम्बाई और उसके बगल का पैरा मुहाना और सर्वाधिक लम्बी ज्वारीय नहर का मापन किया गया तो उसे लम्बी पाया गया।


title: लंबाई के आधार पर नदियों की सूची

text: नदी की अधिकतम लंबाई निर्धारित करने के लिए नदी का "वास्तविक स्रोत" उसकी उस सहायक नदी के स्रोत को माना जाता है जो मुहाने से सबसे दूर स्थित हो। इस सहायक नदी का नाम मुख्य नदी वाला ही हो सकता है। उदाहरण के लिए, मिसिसिपी नदी के स्रोत को आम रूप से इटास्का झील को माना जाता है, लेकिन मिसिसिपी तंत्र का सबसे दूरस्थ स्रोत जेफरसन नदी है, यह मिसौरी नदी की एक सहायक है जो फिर मिसिसिपी की एक सहायक है। जब मिसिसिपी की लम्बाई को इस मुहाने से लेकर सर्वाधिक दूर के इस स्रोत तक मापा जाता है तो इसे "मिसिसिपी-मिसौरी-जेफरसन" कहा जाता है। इसके अलावा, कभी-कभी यह बताना मुश्किल हो जाता है कि नदी वास्तव में कहां से शुरू हुई है, विशेष रूप से वे नदियां जिनका निर्माण अल्पकालिक धाराओं, दलदल, या परिवर्ती झीलों द्वारा हुआ है। इस लेख में, "लंबाई" का अर्थ है, नाम की परवाह किए बिना एक दिए गए नदी तंत्र में सबसे लंबे सतत नदी चैनल की लंबाई.


title: लंबाई के आधार पर नदियों की सूची

text: एक नदी के मुहाने को निर्धारित करना तब कठिन हो जाता है जब नदी का मुहाना विशाल होता है जो धीरे-धीरे चौड़ा होते हुए सागर में खुलता है; उदाहरण के लिए रिवर प्लेट और सेंट लॉरेंस नदी. कुछ नदियां जैसे ओकावांगो, हम्बोल्ट, और केर्न का कोई मुहाना नहीं है; इसके बजाय ये नदियां पानी की अल्प मात्रा के साथ चलती हैं और अंत में वाष्पीकृत हो जाती हैं, या जलीय चट्टानी परतों में चली जाती हैं, अथवा कृषि के लिए मोड़ ली जाती हैं। इन नदियों के समाप्त होने का सटीक स्थान मौसम के अनुसार भिन्न होता है।


title: लंबाई के आधार पर नदियों की सूची

text: उन नदियों के उद्गम को निर्धारित करना मुश्किल हो सकता है जो विभिन्न खेतों से आने वाले जल स्रोत के खाई में जमाव से गठित होती हैं जिनमें सिर्फ बारिश के बाद जल आता है। इसी तरह, चाक क्षेत्र में शुरू होने वाली नदियों में, जैसे दक्षिण इंग्लैंड में चिल्टर्न, ऊपरी प्रवाह की लम्बाई जो सूखी होती है वह जल-स्तर के आधार पर भिन्न होती है और यह स्तर मौसम के अनुसार बदलता रहता है: शीतकालीन (धारा) देखें.


title: लंबाई के आधार पर नदियों की सूची

text: उद्गम और मुहाने के बीच एक नदी की लंबाई मानचित्र पैमाने के मुद्दों के कारण निर्धारित करना मुश्किल हो सकता है। छोटे पैमाने के नक्शे (बड़े क्षेत्रों को दर्शाने वाले) आम तौर पर बड़े पैमानों के नक़्शे (छोटे क्षेत्रों को दर्शाने वाले) की तुलना में सामान्यीकरण करते हैं, या रेखाओं को "चिकना" कर देते हैं। आम तौर पर आदर्श रूप में स्वीकृत लंबाई मापन उन मानचित्रों पर आधारित होने चाहिए जो नदी की चौड़ाई दिखाने लायक पर्याप्त बड़े हों और जिस मार्ग का मापन होगा वह वही मार्ग होगा जिसे एक नाव नदी के बीचों-बीच अपनाएगी.


title: लंबाई के आधार पर नदियों की सूची

text: यहां तक कि जब विस्तृत नक्शे उपलब्ध होते हैं, लंबाई मापन हमेशा स्पष्ट नहीं होता है। एक नदी की कई शाखाएं या आनाब्रांच हो सकती हैं। लंबाई इस बात पर निर्भर हो सकती है कि नदी का मध्य हिस्सा मापा जा रहा है या उसके किनारे मापे जा रहे हैं। एक झील के माध्यम से लंबाई को कैसे मापा जाए यह अस्पष्ट हो सकता है। मौसमी और वार्षिक परिवर्तन नदियों और झीलों को बदल सकते है। अन्य कारक जो नदी की लंबाई को बदल सकते हैं उनमें शामिल हैं कटाव चक्र और बाढ़, बांध, तट बंध और चैनलीकरण. इसके अलावा, घुमाव की लंबाई समय के साथ प्राकृतिक या कृत्रिम कटौतियों के कारण परिवर्तित हो सकती है, जब एक नया चैनल भूमि के संकरे क्षेत्र से होते हुए नदी के एक विशाल मोड़ को पार करता है। उदाहरण के लिए, 1766 से 1885 के बीच 18 कटाव के कारण मिसिसिपी नदी की लंबाई काहिरा, इलिनोइस से लेकर ऑर्लियन्स, लुइसियाना तक घट गई।


title: लंबाई के आधार पर नदियों की सूची

text: ये बातें एक नदी की लंबाई के सटीक मापन को नामुमकिन नहीं तो मुश्किल तो बनाती ही हैं। सटीकता और परिशुद्धता में भिन्नता भी विभिन्न नदियों के बीच लंबाई की तुलना को अनिश्चितता के खतरे के साथ कठिन बना देती हैं।


title: लंबाई के आधार पर नदियों की सूची

text: निम्न तालिका में दिए गए डेटा का उपयोग करते समय ऊपर उल्लिखित चर्चा का ध्यान रखना चाहिए। अधिकांश नदियों के लिए, विभिन्न स्रोत एक नदी प्रणाली की लंबाई पर परस्पर विरोधी जानकारी प्रदान करते हैं। विभिन्न स्रोतों में जानकारी कोष्ठकों के बीच है।


title: लंबाई के आधार पर नदियों की सूची

text: अमेज़न बेसिन अतीत में पश्चिम की ओर प्रशांत महासागर में मिलती थी, जिसके बाद एंडेस का उद्भव हुआ जिसने उसके बहाव को पलट दिया।


title: लंबाई के आधार पर नदियों की सूची

text: कांगो बेसिन पूरी तरह से उच्च भूमि द्वारा घिरी हुई है, सिवाय किंशासा से गुजरने वाले इसके निकास को छोड़कर जिसमें शामिल है मान्यंगा के आसपास झरने. जो यह इंगित करते हैं कि कांगो बेसिन का अधिकांश क्षेत्र अपेक्षाकृत अधिक उच्च भूमि स्तर पर था और इसके अधिकांश निम्न बहाव के कम होने से इसका जीर्णोद्धार हुआ।


title: लंबाई के आधार पर नदियों की सूची

text: पर्मियन और आरंभिक ट्रायेसिक काल में अफ्रीका और दक्षिण अमेरिका एक-दूसरे के करीब थे और बीच में कोई समुद्र नहीं था (महाद्वीपीय बहाव और प्लेट विवर्तनिकी देखें) और कांगो संभवतः अमेज़न बेसिन में मिल गई और अंत में प्रशांत में. इसका बाकी बहाव जो दक्षिण अटलांटिक के खुलने पर पूरी तरह खो गया था, इसका सम्पूर्ण बहाव कुल लगभग 12,000 किमी (7,500 मील) लम्बा रहा होगा।


title: लंबाई के आधार पर नदियों की सूची

text: यह नदी आखिरी हिम युग में करीब 10,000 किमी (6,000 मील) लम्बी रही होगी। पश्चिम साइबेरियाई हिमनद झील देखें. इसका सबसे लंबा उद्गम मंगोलिया की सेलेंगा नदी थी: इसका अपवाह हिम झीलों से होते हुए अरल सागर और कैस्पियन सागर से लेकर कला सागर तक था।


title: लंबाई के आधार पर नदियों की सूची

text: पूर्व में झील टंन्गान्यिका, उत्तर की ओर अल्बर्ट नील में अपवाह करती थी और नील को करीब 700 मील के आसपास लंबा बनाती थी, लेकिन मिओसिन काल में विरुंगा ज्वालामुखी के फटने से उसका अपवाह मार्ग अवरुद्ध हो गया। इसके अलावा, जब भूमध्य सागर, मेसिनियन लवणता संकट के दौरान सूखा था, तो नील शुष्क समुद्री क्षेत्र में विस्तारित हुई और इस तरह उसकी लम्बाई में 100 मील या उससे अधिक का इजाफा हुआ।


title: लंबाई के आधार पर नदियों की सूची

text: आरम्भिक प्लिस्टोसीन के उत्तरार्ध में करीब दो मीलियन वर्ष पहले बवेंटियन चरण के दौरान एरिडानोस एक विशाल नदी थी। यह करीब 2700 किलोमीटर या करीब 1700 मील लंबी थी, यानी आधुनिक डेन्यूब से थोड़ी सी छोटी. यह लापलैंड में शुरू हुई और फिर आधुनिक काल के बोथ्निया की खाड़ी से होते हुए पश्चिमी यूरोप के बाल्टिक सागर तक पहुंची, जहां इसका एक विशाल डेल्टा था जो मौजूदा उत्तर सागर तक फैला हुआ था। आकार में यह, वर्तमान के अमेज़न नदी के मुहाने से तुलनीय था।


title: लंबाई के आधार पर नदियों की सूची

text: नील के समान ही, मेसिनियन लवणता संकट के दौरान, पो का प्रवाह दक्षिण-पूर्व की ओर विस्तारित रहा होगा जो आज एड्रियाटिक सागर का फैलाव है, जिससे इसकी लम्बाई कमोबेश वर्तमान की तुलना में (652 किमी) दुगनी रही होगी, जो मौसमी रूप से तब बदलता रहता होगा जब यह नदी सूख जाने तक गर्म सूखे समुद्री सतह पर बहती होगी।


title: चंदेरी

text: मध्य प्रदेश के अशोक नगर जिले में स्थित चंदेरी एक छोटा लेकिन ऐतिहासिक नगर है। मालवा और बुन्देलखंड की सीमा पर बसा यह नगर शिवपुरी से १२७ किलोमीटर, ललितपुर से ३७ किलोमीटर और ईसागढ़ से लगभग ४५ किलोमीटर की दूरी पर है। बेतवा नदी के पास बसा चंदेरी पहाड़ी, झीलों और वनों से घिरा एक शांत नगर है, जहां सुकून से कुछ समय गुजारने के लिए लोग आते हैं। खंगार राजपूतों और मालवा के सुल्तानों द्वारा बनवाई गई अनेक इमारतें यहां देखी जा सकती है। इस ऐतिहासिक नगर का उल्लेख महाभारत में भी मिलता है। ११वीं शताब्दी में यह नगर एक महत्वपूर्ण सैनिक केंद्र था और प्रमुख व्यापारिक मार्ग भी यहीं से होकर जाते थे। वर्तमान में बुन्देलखंडी शैली में बनी हस्तनिर्मित साड़ियों के लिए चन्देरी काफी चर्चित है। यह प्राचीन जैन मंदिरों के लिए प्रसिद्ध है। 2011 में इसकी आबादी 33,081 थी।


title: चंदेरी

text: चंदेरी को चित्तौड़ के राणा सांगा ने सुलतान महमूद खिलजी से जीतकर अपने अधिकार में कर लिया था। लगभग सन् १५२७ में मेदिनी राय नाम के एक राजपूत सरदार ने चंदेरी में अपनी शक्ति स्थापित की। उस समय तक अवध को छोड़ सभी प्रदेशों पर मुगल शासक बाबर का प्रभुत्व स्थापित हो चुका था। फिर रुद्र प्रताप देव ने इसे जीता और बुन्देला शाशन स्थापित किया व बुन्देलखंड राज्य में शामिल कर लिया। 1857 में यंहा के बुन्देला राजा मर्दनसिंह जूदेव बहादुर ने अंग्रेजो के खिलाफ युद्ध छेड़ दिया।


title: चंदेरी

text: यह किला चन्देरी का सबसे प्रमुख आकर्षण है। बुन्देला राजपूत राजाओं द्वारा बनवाया गया यह विशाल किला उनकी स्थापत्य कला की जीवंत मिशाल है। किले के मुख्य द्वार को खूनी दरवाजा कहा जाता है। यह किला पहाड़ी की एक चोटी पर बना हुआ है। यह पहाड़ी की चोटी नगर से 71 मीटर ऊपर है। यह मुगावली से ३८ किलोमीटर मीटर दूर है।


title: चंदेरी

text: इस महल को 1445 ई. में मालवा के महमूद खिलजी ने बनवाया था। यह महल चार बराबर हिस्सों में बंटा हुआ है। कहा जाता है कि सुल्तान इस महल को सात खंड का बनवाना चाहता था लेकिन मात्र ३ खंड का ही बनवा सका। महल के हर खंड में बॉलकनी, खिड़कियों की कतारें और छत की गई शानदार नक्कासियां हैं।


title: चंदेरी

text: इस खूबसूरत ताल को बुन्देला राजपूत राजाओं ने बनवाया था। ताल के निकट ही एक मंदिर बना हुआ है। राजपूत राजाओं के तीन स्मारक भी यहां देखे जा सकते हैं। चन्देरी नगर के उत्तर पश्चिम में लगभग आधे मील की दूरी पर यह ताल स्थित है।


title: चंदेरी

text: चन्देरी से लगभग ४५ किलोमीटर दूर ईसागढ़ तहसील के कडवाया गांव में अनेक खूबसूरत मंदिर बने हुए हैं। इन मंदिरों में एक मंदिर दसवीं शताब्दी में कच्चापगहटा शैली में बना है। मंदिर का गर्भगृह, अंतराल और मंडप मुख्य आकर्षण है। चंदल मठ यहां का अन्य लोकप्रिय और प्राचीन मंदिर है। इस गांव में एक क्षतिग्रस्त बौद्ध मठ भी देखा जा सकता है।


title: चंदेरी

text: ओल्ड चन्देरी सिटी को बूढ़ी नाम से जाना जाता है। 9वीं और 10वीं शताब्दी में बने जैन मंदिर यहां के मुख्य आकर्षण हैं। जिन्हें देखने हेतु हर साल बड़ी संख्या में जैन धर्म के अनुयायी आते हैं।


title: चंदेरी

text: यह स्मारक कुछ अनजान राजकुमारियों को समर्पित है। स्मारक के अंदरूनी हिस्से में शानदार सजावट की गई है। स्मारक की संरचना ज्यामिती से प्रभावित है।


title: चंदेरी

text: चन्देरी में बनी जामा मस्जिद मध्य प्रदेश की सबसे बड़ी मस्जिदों में एक है। मस्जिद के उठे हुए गुंबद और लंबी वीथिका काफी सुंदर हैं।


title: चंदेरी

text: चन्देरी से 25 किलोमीटर दूर दक्षिण पूर्व में देवगढ़ किला स्थित है। किले के भीतर 9वीं और 10 वीं शताब्दी में बने जैन मंदिरों का समूह है जिसमें प्राचीन काल की कुछ मूर्तियां देखी जा सकती हैं। किले के निकट ही 5वीं शताब्दी का विष्णु दशावतार मंदिर बना हुआ है, जो अपनी सुंदर मूर्तियों और नक्कासीदार स्तंभों के लिए जाना जाता है।


title: चंदेरी

text: ग्वालियर चन्देरी का निकटतम एयरपोर्ट है, जो लगभग 227 किलोमीटर की दूरी पर स्थित है। चन्देरी पहुंचने के लिए यहां से बसों और टैक्सियों की व्यवस्था है।


title: चंदेरी

text: राज्य के अधिकांश हिस्सों से सड़क मार्ग के द्वारा चन्देरी पहुंचा जा सकता है। झांसी, ग्वालियर, टीकमगढ़ आदि शहरों से नियमित बसों की सुविधा चन्देरी के लिए उपलब्ध है।


title: हरी चाय

text: हरी चाय (अंग्रेज़ी: ग्रीन टी) एक प्रकार की चाय होती है, जो कैमेलिया साइनेन्सिस नामक पौधे की पत्तियों से बनायी जाती है। इसके बनाने की प्रक्रिया में ऑक्सीकरण न्यूनतम होता है। इसका उद्गम चीन में हुआ था और आगे चलकर एशिया में जापान से मध्य-पूर्व की कई संस्कृतियों से संबंधित रही। इसके सेवन के काफी लाभ होते हैं। प्रतिदिन कम से कम आठ कप ग्रीन टी हृदय रोग होने की संभावनाओं को कम करने व कोलेस्ट्राल को कम करने के साथ ही शरीर के वजन को भी नियंत्रित करने में सहायक सिद्ध होती है। प्रायः लोग ग्रीन टी के बारे में जानते हैं लेकिन इसकी उचित मात्र न ले पाने की वजह से उन्हें उनका पूरा लाभ नहीं मिल पाता है।


title: हरी चाय

text: हरी चाय का फ्लेवर ताज़गी से भरपूर और हल्का होता है तथा स्वाद सामान्य चाय से अलग होता है। इसकी कुछ किस्में हल्की मिठास लिए होती है, जिसे पसंद के अनुसार दूध और शक्कर के साथ बनाया जा सकता है। ग्रीन टी बनाने के लिए एक प्याले में २-४ ग्राम चाय पड़ती है। पानी को पूरी तरह उबलने के बाद २-३ मिनट के लिए छोड़ देते हैं। प्याले में रखी चाय पर गर्म पानी डालकर फिर तीन मिनट छोड़ दें। इसे कुछ देर और ठंडा होने पर सेवन करते हैं। विभिन्न ब्रांड के अनुसार एक दिन में दो से तीन कप ग्रीन टी लाभदायक होती है। इसका अर्थ है कि एक दिन में ३००-४०० मिलीग्राम ग्रीन टी पर्याप्त होती है। अब तक ग्रीन टी का सिर्फ एक ही नुकसान ज्ञात हुआ है, अनिद्रा यानी नींद कम आने की बीमारी। इसका कारण चाय में उपस्थित कैफीन है। हालाँकि इसमें कॉफी के मुकाबले कम कैफीन होता है।


title: हरी चाय

text: एक व्यस्क व्यक्ति द्वारा इसका नियमित सेवन कई रोगों से छुटकारा ही नहीं दिलाता बल्कि कई रोगों के प्रति शरीर के रोग प्रतिरोधक क्षमता भी बढ़ाती है। ग्रीन टी एंटी-एजिंग के साथ-साथ एंटी-ऑक्सीडेंट का काम भी करती है। अति व्यस्तता के कारण नियमित व्यायाम न कर पाने वाले लोगों के लिये उन्हें ग्रीन टी का नियमित सेवन करना काफी लाभदायक सिद्ध होता है। इसमें दूध नहीं मिलाना चाहिए क्योंकि इससे उसकी एंटी-आक्सीडेंट तत्व समाप्त हो जाती है। यह चाय कालेस्ट्रोल को भी नियत्रित करने में सहायक होती है। इसका प्रयोग शरीर में उपापचय दर या वसा ऑक्सीकरण को भी बढ़ाता है। इसके सेवन से मस्तिष्क के उत्तकों को मृत होने से रोका जा सकता है। ग्रीन टी को भाप पर बनाना चाहिए।


title: हरी चाय

text: ग्रीन टी के नियमित सेवन से न सिर्फ वजन नियंत्रित होता है, बल्कि उनमें कई तरह की बीमारियों के होने की संभावना भी कम हो जाती है। इसके सेवन से कैंसर जैसी जानलेवा बीमारी से भी बचा जा सकता है। जापान में आमतौर पर लोग खाने के दौरान भी ग्रीन टी का सेवन करते हैं जो खाना पचाने में तो मदद करती ही है और हृदय रोग से भी सहायक सिद्ध होती है।


title: हरी चाय

text: अध्ययनों के अनुसार दाँतों के लिए भी ग्रीन-टी काफी लाभदायक है। जीवाणु, विषाणु और गले के संक्रमण से भी यह बचाव करती है। ग्रीन टी में पॉलीफिनोल्स होते हैं, जो दाँतों को केविटी से बचाते हैं। इसके अलावा कैंसर से बचाव, ब्लैडर, कोलन, इसोफेगल, पैनक्रियाज, रेक्टम और पेट के कैंसर से ग्रीन टी काफी बचाव करती है। इसमें उपस्थित तत्व ऐसी कोशिकाओं को कम या न के बराबर पनपने देते हैं। इससे खून के थक्के जमने की समस्या भी कम होती एंटी इंफ्लेमेटरी होने के कारण इसमें दर्द को कम करने की क्षमता होती है। इसमें उपस्थित कुछ एंटी-ऑक्सीडेंट्स ऑर्थराइटिस के खतरे को कम भी करते हैं। ग्रीन टी यकृत की दो तरह से सुरक्षा करती है। पहले तो यह लीवर की कोशिकाओं की सुरक्षा करती है और दूसरे प्रतिरोधी प्रणाली को भी मजबूत बनाती है। गर्भावस्था के दौरान यह शरीर को लौह, कैल्शियम और मैग्नेशियम की मात्रा देती है। रात को सोते वक्त और भूख लगने पर कैफीन नहीं पीना चाहिये। रात को पीने से यह भूख बढ़ाता है और नींद में समस्या आती है। जबकि ग्रीन टी रात में भी पी सकते हैं, क्योंकि इसमें सिर्फ कैफीन की मात्रा कम होती है।


title: हरी चाय

text: ग्रीन टी में एल॰ थिएनिन नामक एमिनो एसिड पाया जाता है, जो तनाव को कम करने में काफी कारगर होता है। ग्रीन टी में मौजूद थिएनिन इसी कोर्टिसोल की मात्रा को संचालित करती है एवं इसे बढ़ने नहीं देती जिसका सीधा असर हमारे तनाव पर होता है और हमें जल्दी तनाव नहीं होता है।


title: हरी चाय

text: जुनशान यिनज़ेन (सिल्वर नीडल टी), चीन की सर्वोत्तम दस चायों में से एक, श्वेत चाय की एक किस्म है। इसकी खेती जुनशान द्वीप, युएयांग शहर, हुनान प्रांत में की जाती है।


title: हरी चाय

text: जेजियांग में सबसे प्रसिद्ध चाय, शी हू लोंगजिंग का केन्द्र है। इसके अलावा भी अन्य कई उच्च-किस्में यहाँ उगाई जाती हैं।


title: गुणवत्ता नियंत्रण

text: इंजीनियरिंग और उत्पादन क्षेत्र में, गुणवत्ता नियंत्रण और गुणवत्ता इंजीनियरिंग का प्रयोग उत्पाद या सेवाएं ग्राहकों की आवश्यकताओं को पूरा करने हेतु डिज़ाइन तथा उत्पादित की गई हैं या नहीं यह सुनिश्चित करने के लिए सिस्टम को विकसित करने के लिए किया जाता है।


title: गुणवत्ता नियंत्रण

text: गुणवत्ता नियंत्रण इंजीनियरिंग और निर्माण की शाखा है जो ग्राहकों की जरूरतों को पूरा करने या उससे ज्यादा करने के लिए, उत्पाद या सेवाओं के उत्पादन और डिजाईन में विश्वसनीयता और विफलता परीक्षण लेने का कार्य करता है।


title: गुणवत्ता नियंत्रण

text: गुणवत्ता आश्वासन प्रबंधन के लिए व्यापक रूप से प्रयोग होने वाला एक प्रतिमान है PDCA (योजन-करो-जांच-कार्य) (प्लान-डू-चेक-एक्ट) दृष्टिकोण, जिसे शेवार्ट चक्र के रूप में भी जाना जाता हैं।


title: गुणवत्ता नियंत्रण

text: "असफलता परीक्षण" (जो प्रतिबल परीक्षण के रूप में भी जाना जाता है), संपूर्ण उपभोक्ता उत्पाद पर प्रदर्शन के लिए एक महत्वपूर्ण प्रक्रिया है। उत्पाद का यह परिचालन (ऑपरेशन) तब तक चलता है जब तक कि यह विफल नही हो जाता, यहां तक कि भारी दबावों जैसे कि कंपन, तापमान और आर्द्रता के बढ़ने पर भी जारी रहता है। यह उत्पाद की कई अप्रत्याशित कमजोरियों को उजागर कर देता है और डेटा को इंजीनियरिंग और निर्माण प्रक्रिया सुधारों को चलाने में प्रयोग किया जाता है।


title: गुणवत्ता नियंत्रण

text: कई संगठन, संगठनो की गुणवत्ता के सिक्स सिग्मा स्तर तक पहुंचने के लिए सांख्यिकीय प्रक्रिया नियंत्रण का इस्तेमाल करते हैं, दूसरे शब्दों में ताकि एक अप्रत्याशित असफलता की सामान्य वितरण पर छः मानक विचलन तक सीमित रहती है। यह संभावना 3.4 दस लाखवीं होती है। नियंत्रित वस्तुओं में कई बार लिपिक कार्य जैसे कि आदेश-प्रविष्टि साथ ही साथ पारंपरिक विनिर्माण कार्य भी शामिल होता है।


title: गुणवत्ता नियंत्रण

text: परंपरागत सांख्यिकीय प्रक्रिया सामान्य तौर पर उत्पादन का एक-एक करके (रैन्डमली) नमूने लेते हुए और अंशतः परीक्षण करते हुए आगे बढ़ते हुए उत्पादन परिचालन का नियंत्रण करती है। महत्वपूर्ण गुंजाइशों (टोलेरेन्स) के प्रसारण पर लगातार नज़र रखी जाती है और विनिर्माण प्रक्रियाओं को खराब भाग के उत्पादन होने से पहले ही ठीक कर लिया जाता है।


title: गुणवत्ता नियंत्रण

text: 1980 के दशक के दौरान, "कंपनी गुणवत्ता" लोगों और प्रबंधन पर ध्यान केन्द्रित करने के अवधारणा के साथ सामने आई थी। यह माना गया था कि अगर सभी विभाग एक खुले दिमाग के साथ गुणवत्ता को सामने लाये, तो सफलता संभव थी अगर प्रबंधन गुणवत्ता सुधार प्रक्रिया का नेतृत्व करेगी.


title: गुणवत्ता नियंत्रण

text: इन तीनों में से किसी भी पहलु में किसी भी तरह की कमी आ जाती है तो उत्पाद की गुणवत्ता खतरे में आ जाती है।


title: गुणवत्ता नियंत्रण

text: पूर्ण गुणवत्ता नियंत्रण सभी नियंत्रणों में सबसे ज्यादा आवश्यक निरीक्षण नियंत्रण है, उन मामलों में जहां सांख्यिकीय गुणवत्ता नियंत्रण तकनीक या गुणवत्ता सुधार कार्यान्वित होने के बावजूद, बिक्री घट जाती है।


title: गुणवत्ता नियंत्रण

text: यदि मूल विनिर्देश सही गुणवत्ता जरूरतों को प्रतिबिंबित नहीं करता है, तो गुणवत्ता नियंत्रण का उत्पादन निरीक्षण या विनिर्माण नहीं किया जा सकता है।


title: गुणवत्ता नियंत्रण

text: उदाहरणस्वरुप दबाव पोत के लिए सभी पैरामीटर में सिर्फ सामग्री और आयाम ही नहीं बल्कि संचालन, पर्यावरण, बचाव, स्थायीता और रख-रखाव की जरूरतें भी शामिल रहनी चाहिए.


title: जाबिर हुसैन

text: जाबिर हुसैन का जन्म सन् १९४५ में गाँव नौनहीं राजगिर, जिला नालंदा, बिहार में हुआ। वह अंग्रेजी भाषा एवं साहित्य के प्राध्यापक रहे। सक्रिय राजनीति में भाग लेते हुए १९७७ में मुंगेर से बिहार विधान सभा के सदस्य निर्वाचित हुए और मंत्री बने। वर्ष १९९५ से बिहार विधान परिषद के सभापति थे। जाबिर हुसैन हिंदी, उर्दू तथा अंग्रेजी (तीनों भाषाओं में समान अधिकार के साथ लेखन करते रहे हैं। उनकी हिंदी रचनाओं में- डोला बीबी का मजार, अतीत का चेहरा, लोगां, एक नदी रेत भरी प्रमुख हैं। अपने लंबे राजनैतिक-सामाजिक जीवन के अनुभवों में उपस्थित आम आदमी के संघर्षों को उन्होंने अपने साहित्य में प्रकट किया है। संघर्षरत आम आदमी और विशिष्ट व्यक्तित्वों पर लिखी गई उनकी डायरियाँ चर्चित-प्रशंसित हुई हैं। जाबिर हुसैन ने डायरी विधा में एक अभिनव प्रयोग किया है जो


title: ग्रेट बैरियर रीफ

text: ग्रेट बैरियर रीफ, क्वींसलैंड (आस्ट्रेलिया) के उत्तरी-पूर्वी तट के समांतर बनी हुई, विश्व की यह सबसे बड़ी मूँगे की दीवार है। इसे पानी का बगीचा भी कहते हैं ।इस दीवार की लंबाई लगभग १,२०० मील तथा चौड़ाई १० मील से ९० मील तक है। यह कई स्थानों पर खंडित है एवं इसका अधिकांश भाग जलमग्न है, परंतु कहीं-कहीं जल के बाहर भी स्पष्ट दृष्टिगोचर होती है। महाद्वीपीय तट से इसकी दूरी १० से १५० मील तक है। समुद्री तूफान के समय अनेक पोत इससे टक्कर खाकर ध्वस्त हो जाते हैं। फिर भी, यह पोतचालकों के लिये विशेष सहायक है, क्योंकि दीवार के भीतर की जलधारा इस बृहत शैलभित्ति (reef) द्वारा सुरक्षित रहकर तटगामी पोतों के लिये अति मूल्यवान् परिवहन मार्ग बनाती है तथा पोत इसमें से गुजरने पर खुले समुद्री तूफानों से बचे रहते हैं। महाद्वीपीय तट तथा अवशेषी शैल भित्ति (barrier reef) के बीच का क्षेत्र (८०,००० वर्ग मील) पर्यटकों के लिये अत्यंत आकर्षक स्थल है। जलवायु परिवर्तन के बुरे असर से ग्रेट बैरियर रीफ के बचने की संभावना बहुत कम है और ऐसी आशंका है कि २०५० तक रीफ पूरी तरह नष्ट हो जएगी।


title: ग्रेट बैरियर रीफ

text: ग्रेट बैरियर रीफ जीवन की एक असाधारण विविधता का परिवाहक है, जिसमें कई असुरक्षित या विलुप्तप्राय प्रजातियां शामिल हैं, जिनमें से कुछ रीफ प्रणाली के लिए स्थानिक हो सकती हैं।


title: ग्रेट बैरियर रीफ

text: जलवायु परिवर्तन, प्रदूषण, क्राउन-ऑफ-थॉर्नस तारामछली और मछली पकड़ना इस चट्टान प्रणाली के स्वास्थ्य के लिए प्राथमिक खतरे हैं। अन्य खतरों में शिपिंग दुर्घटनाएं, तेल रिसाव और उष्णकटिबंधीय चक्रवात शामिल हैं।


title: गिल्लू

text: गिल्लू महादेवी वर्मा की "मेरा परिवार" नामक कृति से लिया गया एक भाग है जिसमें लेखिका ने एक गिलहरी का मनुष्य के प्रति प्रेम भाव का वर्णन किया गया है यह उनके एक निजी जीवन के असल घटना पर आधारित है।


title: गिल्लू

text: महादेवी वर्मा का जन्म फर्रुखाबाद (उ‌त्तर प्रदेश) के एक सम्पन्न कायस्थ परिवार में सन् 1907 ई॰ में हुआ था। प्रारम्भिक शिक्षा के बाद इन्होंने क्रास्थवेट गर्ल्स कालेज (इलाहाबाद) में शिक्षा प्राप्त की। इनके पिता गोविन्दप्रसाद वर्मा व माता श्रीमती हेमरानी देवी है।


title: गिल्लू

text: इनका विवाह अल्पायु में ही हो गया था। श्वसुर के कारण इनकी शिक्षा रूक गयी। जिनके मरणोपरान्त इनकी शिक्षा पूर्ण हुई। इनकी भाषा संस्कृतनिष्ठ खड़ीबोली है। इनका देहावसान 11 सितम्बर 1987 को प्रयाग में हुआ।


title: गिल्लू

text: सोनजुही में आज एक पीली कली लगी है। उसे देखकर अनायास ही उस छोटे जीव का स्मरण हो आया, जो इस लता की सघन हरीतिमा में छिपकर बैठता था और फिर मेरे निकट पहुँचते ही कन्धे पर कूदकर मुझे चौंका देता था। तब मुझे कली की खोज रहती थी, पर आज उस लघुप्राणी की खोज है।


title: गिल्लू

text: परन्तु वह तो अब तक इस सोनजुही की जड़ में मिट्टी होकर मिल गया होगा कौन जाने स्वर्णिम कली के बहाने वही मुझे चौंकाने उपर आ गया हो।


title: गिल्लू

text: अचानक एक दिन सवेरे कमरे के बरामदे में आकर मैंने देखा, दो कौए एक गमले के चारों ओर चोंचों से छुवा-छुवौवल जैसा खेल खेल रहे हैं। यह कागभुशुण्डि भी विचित्र पक्षी है-एक साथ समादरित, अनादरित, अति सम्मानित, अति अवमानित।


title: गिल्लू

text: हमारे बेचारे पुरखे न गरुड़ के रुप में आ सकते हैं, न मयूर के, न हंस के। उन्हें पितरपक्ष में हमसे कुछ पाने के लिए काक बनकर ही अवतीर्ण होना पड़ता है। इतना ही नहीं, हमारे दूरस्थ प्रियजनों को भी अपने आने का मधु सन्देश इनके कर्कश स्वर ही में देना पड़ता है। दूसरी ओर हम कौआ और काँव-काँव करने की अवमानना के अर्थ में ही प्रयुक्त करते हैं।


title: गिल्लू

text: मेरे काकपुराण के विवेचन में अचानक बाधा आ पड़ी, क्योंकि गमले और दीवार की सन्धि में छिपे एक छोटे-से जीव पर मेरी दृष्टि रुक गयी। निकट जाकर देखा, गिलहरी का छोटा-सा बच्चा है, जो सम्भवतः घोंसले से गिर पड़ा है और अब कौए जिसमें सुलभ आहार खोज रहें हैं।


title: गिल्लू

text: परन्तु मन नहीं माना, उसे हौले से उठाकर अपने कमरे में ले आयी, फिर रूई से रक्त पोंछकर घावों पर पेन्सिलीन का मरहम लगाया।


title: गिल्लू

text: रूई की पतली बत्ती दूध में भिगोकर जैसे-तैसे उसके नन्हें-से मुँह में लगायी, पर मुँह खुल न सका और दूध की बूँदें दोनो ओर लुढ़क गयीं।


title: गिल्लू

text: कई घण्टे के उपचार के उपरान्त उसके मुँह में एक बूँद पानी टपकाया जा सका। तीसरे दिन वह इतना अच्छा और आश्वस्त हो गया कि मेरी उँगली अपने दो नन्हें पंजों से पकड़कर, नीले काँच की मोतियों-जैसी आँखों से इधर-उधर देखने लगा।


title: गिल्लू

text: हमने इसकी जातिवाचक संज्ञा को व्यक्तिवाचक का रूप दे दिया और इस प्रकार हम उसे "गिल्लू" कहकर बुलाने लगे। मैंने फूल रखने की एक हल्की डलिया में रूई बिछाकर उसे तार से खिड़की पर लटका दिया।


title: गिल्लू

text: वही दो वर्ष "गिल्लू" का घर रहा। वह स्वंय हिलाकर अपने घर में झुलता और अपनी काँच के मनकों-सी आंखों से कमरे के भीतर और खिड़की से बाहर न जाने क्या देखता-समझता रहता था, परन्तु समझदारी और कार्यकलाप पर सबको आश्चर्य होता था।


title: गिल्लू

text: जब मैं लिखने बैठती तब अपनी ओर मेरा ध्यान आकर्षित करने की उसे इतनी तीव्र इच्छा होती थी उसने एक अच्छा उपाय खोज निकाला।


title: गिल्लू

text: वह मेरे पैर तक आकर सर्र से परदे पर चढ़ जाता और फिर उसी तेजी से उतरता। उसका यह दौड़ने का क्रम तब तक चलता, जब तक मैं उसे पकड़ने के लिए न उठती।


title: गिल्लू

text: कभी मैं "गिल्लू" को पकड़कर एक लम्बे लिफाफे में इस प्रकार रख देती कि अगले दो पंजे और सिर के अतिरिक्त सारा लघु गात लिफाफे के भीतर बन्द रहता। इस अद्भुत स्थिति में कभी-कभी घण्टों मेज पर दीवार के सहारे खड़ा रहकर वह अपनी चमकीली आँखों से मेरा कार्यकलाप देखा करता।


title: गिल्लू

text: भूख लगने पर चिक-चिक करके मानो वह मुझे सूचना देता है और काजू या बिस्कुट मिल जाने पर उसी स्थिति में लिफाफे से बाहर वाले पंजों से पकड़कर उसे कुतरता रहता।


title: गिल्लू

text: फिर "गिल्लू" के जीवन का प्रथम वसन्त आया। नीम-चमेली की गन्ध मेरे कमरे में हौले-हौले आने लगी। बाहर की गिलहरियाँ खिड़की की जाली के पास आकर चिक-चिक करके न जाने क्या कहने लगीं।


title: गिल्लू

text: मैंने कीलें निकालकर जाली का एक कोना खोल दिया और इस मार्ग गिल्लू ने बाहर जाने पर सचमुच मुक्ति की साँस ली। इतने छोटे जीव को घर में पले कुत्ते और बिल्लियों से बचाना भी एक समस्या ही थी।


title: गिल्लू

text: आवश्यक कागज-पत्रों के कारण मेरे बाहर जाने के बाद कमरा बन्द ही रहता है। मेरे कॉलेज से लौटने पर जैसे ही कमरा खोला गया और मैंने भीतर पैर रखा, वैसे ही "गिल्लू" जाली के द्वार से भीतर आकर मेरे पैर सिर और सिर से पैर तक दौड़ लगाने लगा। तब से यह नित्य का क्रम हो गया।


title: गिल्लू

text: मेरे कमरे से बाहर जाने पर "गिल्लू" भी खिड़की की खुली जाली की राह बाहर चला जाता और दिनभर गिलहरियों के झुण्ड का नेता बना, हर डाल पर उछलता-कूदता रहता और ठीक चार बचे वह खिड़की से भीतर आकर अपने झूले में झूलने लगता।


title: गिल्लू

text: मुझे चौंकाने की इच्छा उसमें न जाने कब और कैसे उत्पन्न हो गयी थी। कभी फूलदान के फूलों में छिप जाता, कभी परदे की चुन्नट में और कभी सोनजुही की पत्तियों में।


title: गिल्लू

text: मेरे पास बहुत से पशु-पक्षी हैं और उनका मुझसे लगाव भी कम नहीं है, परन्तु उनमें से किसी को मेरे साथ थाल में खाने की हिम्मत नहीं हुई है, ऐसा मुझे स्मरण नहीं आता।


title: गिल्लू

text: "गिल्लू" इनमें अपवाद था। मैं जैसे ही खाने के कमरे में पहुँचती, वह खिड़की से निकलकर आँगन की दीवार, बरामदा पार करके मेज पर पहुँच जाता और मेरी थाली में बैठ जाना चाहता। बड़ी कठिनाई से मैंने उसे थाल के पास बैठना सिखाया, जहाँ बैठकर वह मेरी थाली में से एक-एक चावल उठाकर बड़ी सफाई से खाता रहता। काजू उसका प्रिय खाद्य था और कई दिन काजू न मिलने पर वह अन्य खाने की चीजें या तो लेना बन्द कर देता था या झूले के नीचे फेंक देता था।


title: गिल्लू

text: उसी बीच मुझे मोटर दुर्घटना में आहत होकर कुछ दिन अस्पताल में रहना पड़ा। उन दिनों जब मेरे कमरे का दरवाजा खोला जाता, "गिल्लू" अपने झूले से उतरकर दौड़ता और फिर किसी दूसरे को देखकर उसी तेजी से अपने घोंसले में जा बैठता। सब उसे काजू दे जाते, परन्तु अस्पताल से लौटकर जब मैंने उसके झूले की सफाई की तो उसमें काजू भरे मिले, जिनसे ज्ञात हुआ वह उन दिनों अपना प्रिय खाद्य कम खाता रहा।


title: गिल्लू

text: मेरी अस्वस्थता में वह तकिये पर सिरहाने बैठकर अपने नन्हें-नन्हें पंजों से ये मेरे सिर और बालों को इतने हौले-हौले सहलाता रहता कि उसका हटना एक परिचारिका के हटने के समान लगता।


title: गिल्लू

text: गर्मियों में जब मैं दोपहर में काम करती तो "गिल्लू" न बाहर जाता, न अपने झूले में बैठता। उसने मेरे निकट रहने के साथ गर्मी से बचने का एक सर्वथा नया उपाय खोज निकाला। वह मेरे पास रखी सुराही पर लेट जाता और इस प्रकार समीप भी रहता और ठण्डक में भी।


title: गिल्लू

text: गिलहरियों के जीवन की अवधि दो वर्ष से अधिक नहीं होती, अतः "गिल्लू" की जीवन-यात्रा का अन्त आ ही गया। दिनभर उसने न कुछ खाया और न बाहर गया। रात में अन्त की यातना में भी वह अपने झूले से उतरकर मेरे बिस्तर पर आया और ठण्डे पंजो से मेरी वही उँगली पकड़कर हाथ से चिपक गया, जिसे उसने अपने बचपन की मरणासन्न स्थिति में पकड़ा था। पंजे इतने ठण्डे हो रहे थे कि मैंने जाकर हीटर जलाया और उसे उष्णता देने का प्रयास किया, परन्तु प्रभात की प्रथम किरण के स्पर्श के साथ ही वह किसी और जीवन में जागने के लिए सो गया।


title: गिल्लू

text: उसका झूला अतारकर रख दिया है और खिड़की की जाली बन्द कर दी गयी है, परन्तु गिलहरियों की नई पीढ़ी जाली के उस पार चिक-चिक करती ही रहती है और सोनजुही पर वसन्त आता ही रहता है।


title: गिल्लू

text: सोनजुही की लता के नीचे "गिल्लू" को समाधि दी गयी-इसलिए भी कि उसे वह लता सबसे अधिक प्रिय थी-इसलिए भी कि लघुगात का, किसी वासन्ती दिन, जुही के पीलाभ फूल में खिल जाने का विश्वास मुझे सन्तोष देता है।


title: भारत के एकदिवसीय क्रिकेट खिलाड़ियों की सूची

text: एक दिवसीय अंतरराष्ट्रीय सीमित ओवरों के क्रिकेट का एक रूप है, जिसमें प्रत्येक टीम 50 ओवर के लिए कटोरा और चमगादड़ से प्रत्येक के लिए मिल रहा है। वनडे में दो प्रतिनिधि टीमों, प्रत्येक होने वनडे स्थिति, के रूप में अंतरराष्ट्रीय क्रिकेट परिषद (आईसीसी) द्वारा निर्धारित के बीच एक अंतरराष्ट्रीय क्रिकेट मैच है। पहले वनडे मेलबर्न क्रिकेट ग्राउंड में 5 जनवरी 1971 को ऑस्ट्रेलिया और इंग्लैंड के बीच खेला गया था। भारत अंतरराष्ट्रीय क्रिकेट परिषद के एक पूर्ण सदस्य है और एक स्थायी वनडे का दर्जा प्राप्त है। 1974 में भारत ने अपना पहला एकदिवसीय मैच खेला; उसके बाद से 210 खिलाड़ियों की कुल टीम का प्रतिनिधित्व किया है। 1974 के बाद से भारत 896 वनडे खेले हैं, 451 जीत, 399 हार, 6 बराबर और 39 में कोई परिणाम में जिसके परिणामस्वरूप। ≃भारत 1981 में 2-1 से 3 मैचों की सीरीज में इंग्लैंड के खिलाफ अपनी पहली श्रृंखला जीत दर्ज की। भारत ने 1983 और 2011 में दो बार क्रिकेट विश्व कप जीता था और 2003 में भारत वर्ष 2013 में होने वाली आईसीसी चैंपियंस ट्रॉफी जीत ली उपविजेता रहा था और इससे पहले बारिश की वजह से अंतिम दो बार पूरा करने का प्रयास बाहर धोया 2002 में श्रीलंका के साथ एक बार साझा किया था। भारत ने न्यूजीलैंड के खिलाफ 2000 में उपविजेता रहा था। भारत 1984, 1988, 1990, 1995 और 2010 में एशिया कप में पांच बार की कुल जीता।


text: सचिन तेंदुलकर 16 साल और 238 दिन की उम्र में सबसे कम उम्र के नवोदित है और फारुख इंजीनियर 36 साल और 138 दिन की उम्र में सबसे पुराना नवोदित है। अनिल कुंबले ने अपने नाम करने के लिए 337 विकेट के साथ सर्वाधिक विकेट लेने वाले गेंदबाज है, और सचिन तेंडुलकर 44.83 की औसत से 452 पारियों में 18426 रन अपने नाम करने के साथ अग्रणी रन गणक है। वर्तमान में, तेंदुलकर 463 के साथ वनडे मैच की सबसे अधिक संख्या खेलने के लिए रिकॉर्ड रखती है। उन्होंने यह भी मैच खिताब की मैन की अधिकतम संख्या के लिए विश्व रिकॉर्ड रखती है। वनडे में 418/5 उच्चतम एक पारी में भारत द्वारा बनाये गए रनों है। भारत की एक पारी में सबसे कम कुल बल्लेबाजी करते हुए 54 रन है। वर्तमान में, नवंबर 2014 में श्रीलंका के खिलाफ 264 के रोहित शर्मा का स्कोर एक दिवसीय मैच में किसी भी खिलाड़ी द्वारा बनाये गए रनों की संख्या सबसे ज्यादा है।


text: सूची जिस क्रम में प्रत्येक खिलाड़ी अपने पहले वनडे टोपी जीता में व्यवस्था की है। जहां एक से अधिक खिलाड़ी एक ही मैच में अपनी पहली वनडे टोपी जीता है, उन खिलाड़ियों कैरियर की शुरुआत के समय अंतिम नाम से वर्णानुक्रम में सूचीबद्ध हैं। इस तालिका में आंकड़े केवल वनडे (कुछ खिलाड़ियों को भी एशिया एकादश या विश्व एकादश के लिए खेल चुके हैं) भारत के लिए मैच खेले शामिल हैं। सांख्यिकी 23 जनवरी 2016 के रूप में सही कर रहे हैं।


text: 23 खिलाड़ियों की कुल भारतीय वनडे टीम अब तक की कप्तानी की है और उनके बीच महेंद्र सिंह धोनी सबसे ज्यादा जीत दर (61.81%) है। कपिल देव एक 56% जीत दर के साथ दूसरे नंबर पर आता है। मोहम्मद अजहरुद्दीन 174 मैचों में भारत की कप्तानी की। कपिल देव को विश्व कप जीत क्रिकेट के लिए, 1983 में टीम की अगुवाई करने वाले पहले भारतीय कप्तान थे। महेंद्र सिंह धोनी ने 2011 में भारत के दूसरे विश्व कप जीता। महेंद्र सिंह धोनी 50 से अधिक मैचों के लिए किसी भी टीम के कप्तानी को पहली और एकमात्र विकेटकीपर है। अजहरुद्दीन (2), सचिन तेंदुलकर (1) और धोनी (3) केवल कप्तानों बराबर-वनडे मैचों के साथ कर रहे हैं।


title: फ्यूज

text: वैद्युत प्रौद्योगिकी एवं एलेक्ट्रॉनिकी फ्यूज (fuse), परिपथ का एक संरक्षात्मक (प्रोटेक्टिव) अवयव है जो एक नियत मात्रा से अधिक धारा बहने पर परिपथ को तोड देता है। इस प्रकार परिपथ में स्थित अन्य मूल्यवान अवयव अत्यधिक धारा के कारण खराब होने से बच जाते हैं। फ्यूज शब्द फ्यूजिबल लिंक का लघु रूप है। मोटे तौर पर एक धातु की तार या पट्टी इसका मुख्य भाग है जो अधिक धारा बहने की दशा में पिघल जाती है और इस प्रकार परिपथ टूट जाता है।


title: फ्यूज

text: अर्धचालक फ्यूज वे फ्यूज हैं जो बहुत जल्दी फ्यूज हो जाते हैं जिस कारण वे अर्धचालक युक्तियों (जैसे एससीआअर) की रक्षा के लिये प्रयुक्त किये जा सकते हैं। ये किसी अर्धचालक पदार्थ के नहीं बने होते बल्कि चाँदी आदि सुचालक धातुओं के ही बने होते हैं। विशेष बात यह है कि इनकी it रेटिंग बहुत कम होती है। चूँकि अर्धचालक युक्तियाँ धारा के प्रति बहुत संवेदनशील होतीं हैं तथा माइक्रोसेकेण्द के लिये भी अधिक धारा जाने से खराब हो जातीं हैं।


title: प्रवासी भारतीय

text: जो लोग भारत छोड़कर विश्व के दूसरे देशों में जा बसे हैं उन्हे प्रवासी भारतीय कहते हैं । ये विश्व के अनेक देशों में फैले हुए हैं। 48 देशों में रह रहे प्रवासियों की जनसंख्या करीब 2 करोड़ है। इनमें से 11 देशों में 5 लाख से ज्यादा प्रवासी भारतीय वहां की औसत जनसंख्या का प्रतिनिधित्व करते हैं और वहां की आर्थिक व राजनीतिक दशा व दिशा को तय करने में महत्वपूर्ण भूमिका निभाते हैं। यहां उनकी आर्थिक, शैक्षणिक व व्यावसायिक दक्षता का आधार काफी मजबूत है। वे विभिन्न देशों में रहते हैं, अलग भाषा बोलते हैं परन्तु वहां के विभिन्न क्रियाकलापों में अपनी महती भूमिका निभाते हैं। प्रवासी भारतीयों को अपनी सांस्कृतिक विरासत को अक्षुण्ण बनाए रखने के कारण ही साझा पहचान मिली है और यही कारण है जो उन्हें भारत से गहरे जोड़ता है।


title: प्रवासी भारतीय

text: जहां-जहां प्रवासी भारतीय बसे वहां उन्होंने आर्थिक तंत्र को मजबूती प्रदान की और बहुत कम समय में अपना स्थान बना लिया। वे मजदूर, व्यापारी, शिक्षक अनुसंधानकर्ता, खोजकर्ता, डाक्टर, वकील, इंजीनियर, प्रबंधक, प्रशासक आदि के रूप में दुनियाभर में स्वीकार किए गए। प्रवासियों की सफलता का श्रेय उनकी परंपरागत सोच, सांस्कृतिक मूल्यों और शैक्षणिक योग्यता को दिया जा सकता है। कई देशों में वहां के मूल निवासियों की अपेक्षा भारतवंशियों की प्रति व्यक्ति आय ज्यादा है। वैश्विक स्तर पर सूचना तकनीक के क्षेत्र में क्रांति में इनकी महत्वपूर्ण भूमिका रही है, जिसके कारण भारत की विदेशों में छवि निखरी है। प्रवासी भारतीयों की सफलता के कारण भी आज भारत आर्थिक विश्व में आर्थिक महाशक्ति के रूप में उभर रहा है।


title: प्रवासी भारतीय

text: डॉ॰ एल. एम. सिंघवी की अध्यक्षता में गठित एक कमेटी ने प्रवासी भारतीयों पर 18 अगस्त 2000 को अपनी रिपोर्ट सरकार को सौंपी। रिपोर्ट में प्रवासी भारतीयों पर बनाई गई उच्चस्तरीय कमेटी को पहला ऐतिहासिक कदम बताते हुए इस बात की आशा व्यक्त की गई है कि कमेटी द्वारा जो सुझाव दिए पर सरकार पहल करेगी।


title: प्रवासी भारतीय

text: भारत में दोहरी नागरिकता नहीं है। हमारे देश में भारतीयों के बहुत अधिक जनसंख्या होने के कारण इस विषय पर अब तक कोई भी पदक्षेप भारत सरकार ने नहीं लिया है।


title: राजसमन्द जिला

text: राजसमंद भारतीय राज्य राजस्थान का एक जिला है। जिले का मुख्यालय राजसमंद है। यह अरावली पर्वतमाला के बीच में स्थित है। शहर और जिले का नाम मेवाड़ के राणा राज सिंह द्वारा 17 वीं सदी में निर्मित एक कृत्रिम झील, राजसमन्द झील के नाम से लिया गया है।


title: राजसमन्द जिला

text: कुम्भलगढ़ में बना कुंभलगढ़ दुर्ग राजसमंद जिले का प्रमुख पर्यटन केंद्र है । राजसमंद जिले के उत्तर में अजमेर , उत्तर-पूर्व में भीलवाड़ा , पूर्व में चित्तौड़गढ़ , दक्षीण में उदयपुर और पश्चिम में पाली जिले हैं ।


title: जेफ बेज़ोस

text: जेफरी प्रेस्टन "जेफ" बेजोस (12 जनवरी 1964 का जन्म) एक अमेरिकी बिजनेस मैग्नेट, मीडिया प्रोपराइटर, निवेशक और वाणिज्यिक अंतरिक्ष यात्री हैं। बेजोस अमेज़न.कॉम के संस्थापक, अध्यक्ष, मुख्य कार्यकारी अधिकारी और अमेज़न.कॉम बोर्ड के अध्यक्ष हैं।यह फोर्ब्स की 2018 की लिस्ट के अनुसार दुनिया के सबसे अमीर आदमी थे। बेजोस, जो कि प्रिंसटन विश्वविद्यालय से स्नातक हैं और जिन्हें टाऊ बेटा पि नामक प्रतिष्ठित सम्मान मिल चुका है, ने 1994 में अमेज़न की स्थापना करने से पहले डी. ई. शॉ और कम्पनी के लिए वित्तीय विश्लेषक का कार्य किया।


title: जेफ बेज़ोस

text: या और वे अपने पशु-फ़ार्म पर कार्य करने लगे, जहां बेजोस ने अपनी जवानी की ग्रीष्मकालीन छुटियाँ अपने नाना जी के साथ कार्य करते हुए बिताई. बेजोस यहाँ पशु फ़ार्म के परिचालन से सम्बंधित विविध प्रकार के कार्य किया करते थे। छोटी उम्र में ही, उन्होंने यांत्रिकी कार्यों के प्रति जबरदस्त योग्यता दिखाई- जब वे एक बच्चे थे तभी उन्होंने पेचकस से अपना पालना खोलने का प्रयास किया।


title: जेफ बेज़ोस

text: जेफ बेजोस के जन्म के समय उनकी माता, जैकी, स्वयं एक किशोरी थी और उनका जन्म अल्बुकर्क, न्यू मैक्सिको में हुआ। बेजोस के पिता के साथ उनका विवाह एक वर्ष से भी कम समय के लिए चला. जब जेफ पाँच वर्ष के थे, तब उन्होंने दूसरा विवाह, मिगुअल बेजोस के साथ कर लिया। मिगुअल का जन्म क्यूबा में हुआ था और 15 वर्ष की उम्र में वे अकेले ही संयुक्त राज्य अमेरिका चले गए थे और फिर अपनी मेहनत के बल पर वे अल्बुकर्क विश्वविध्यालय तक पहुँच गए। शादी के बाद, यह परिवार ह्यूस्टन, टेक्सास, चला गया और मिगुअल यहाँ एक्सॉन नामक कंपनी में इंजीनियर बन गए। जेफ ने ह्यूस्टन में चौथी से छठी कक्षा तक रिवर ओक्स एलीमैंट्री में पढाई की।


title: जेफ बेज़ोस

text: बेजोस ने कम उम्र में ही विविध वैज्ञानिक वस्तुओं के प्रति तीव्र रूचि दिखाई. उसने अपनी व्यक्तिगतता बनाए रखने के लिए और अपने छोटे भाई बहनों को अपने कमरे से दूर रखने के लिए एक अलार्म कमरे में गुप्त रूप से लगा दिया। उसने अपने माता पिता के गैरेज को अपनी विज्ञान परियोजनाओं के लिए एक प्रयोगशाला में बदल दिया। बाद में, यह परिवार मियामी, फ्लोरिडा, चला गया जहां बेजोस ने मियामी पालमेंटो सीनियर हाई स्कूल में अध्ययन किया। जब वह उच्च विद्यालय में था, तब उसने फ्लोरिडा विश्वविध्यालय में छात्र विज्ञान प्रशिक्षण कार्यक्रम में भाग लिया। इस प्रशिक्षण का लाभ उन्हें 1982 में तब मिला जब उन्होंने सिल्वर नाईट पुरस्कार से नवाजा गया। उन्होंने प्रिंसटन विश्वविद्यालय में भौतिक विज्ञान का अध्ययन करने के लिए प्रवेश लिया, परन्तु जल्दी ही वे उससे उकता गए और उन्होंने फिर से कंप्यूटरों की और रुख किया और फिर इलेक्ट्रिकल इंजीनियरिंग और कंप्यूटर विज्ञान में स्नातक की उपाधी अत्यधिक प्रशंसा "(सुम्मा कम लौड़े)" के साथ प्राप्त की। उनके इस श्रेष्ट प्रदर्शन के लिए उन्हें फी बेटा कप्पा नामक संस्था सम्मान के रूप में अपनी संस्था की सदस्यता भी दी। 2008 में बेजोस को कार्नेगी मेलॉन विश्वविद्यालय से विज्ञान और प्रौद्योगिकी में मानद डॉक्टर की उपाधि से सम्मानित किया गया।


title: जेफ बेज़ोस

text: 2 फरवरी, 2021 को, बेजोस ने घोषणा की कि वह 2021 की तीसरी तिमाही में कुछ समय के लिए अमेज़ॅन के सीईओ के रूप में पद छोड़ देंगे और कार्यकारी अध्यक्ष की भूमिका में परिवर्तन करेंगे, आधिकारिक तौर पर 5 जुलाई, 2021 को पद छोड़ देंगे। अमेज़ॅन के प्रमुख एंडी जेसी क्लाउड कंप्यूटिंग डिवीजन, अमेज़न का नया सीईओ बन गया है। 20 जुलाई, 2021 को जेफ बेजोस ने अपने भाई मार्क बेजोस के साथ अंतरिक्ष के लिए उड़ान भरी। उप-कक्षीय उड़ान 10 मिनट से अधिक तक चली, जो 66.5 मील (107.0 किमी) की चरम ऊंचाई तक पहुंच गई।


title: जेफ बेज़ोस

text: प्रिंसटन विश्वविद्यालय से 1986 में स्नातक होने के बाद, बेजोस ने वाल स्ट्रीट में कंप्यूटर विज्ञान के क्षेत्र में काम किया। फिर उन्होंने फिटेल नामक कंपनी के लिए अंतरराष्ट्रीय व्यापार के लिए एक नेटवर्क बनाने का कार्य किया। इसके बाद बेजोस ने बैंकर्स ट्रस्ट के लिए, उप-राष्ट्रपति के रूप में काम किया। बाद में उन्होंने कंप्यूटर विज्ञान के क्षेत्र में डी. ई.शॉ और कम्पनी के लिए भी काम किया।


title: जेफ बेज़ोस

text: बेजोस ने 1994 में, न्यूयॉर्क से लेकर सिएटल तक सम्पूर्ण देश का भ्रमण करने के बाद, अमेज़न.कॉम की स्थापना की। अमेज़न की व्यापार योजना वे भ्रमण के दौरान रास्ते में लिखते थे। इस कम्पनी का प्रारम्भ उन्होंने अपने गैरेज से किया। अमेज़न के साथ अपने कार्य के दम पर वे एक प्रमुख डॉट-कॉम उद्यमी और अरबपति बन गए। 2004 में, उन्होंने ब्लू ओरिजिन नामक एक मानव स्पेस फ्लाईट नामक एक स्टार्टअप कंपनी की स्थापना की।


title: जेफ बेज़ोस

text: बेजोस को व्यापार प्रक्रिया विवरण में उनकी रूचि के लिए जाना जाता है। जैसा कि कोंडे नास्ट के पोर्टफोलियो.कॉम में वर्णित किया गया है, वे " एक ही समय पर जहां एक तरफ एक निश्चिन्त मुग़ल हैं वहीं दूसरी तरफ एक कुख्यात माइक्रोमैनेजर हैं।... एक ऐसे कार्यकारी हैं जो अमेज़न से सम्बंधित प्रत्येक बात जानना चाहते हैं चाहे वह अनुबंध की बारीकियां हो या उन्हें अमेज़न की प्रेस विज्ञप्ति में किस तरह से उद्धृत किया गया है।


title: जेफ बेज़ोस

text: आर्टिफिशियल इंटेलिजेंस (एएआई) एक ऐसा शब्द है जिसे जैफ बेजोस ने आर्टिफिशियल इंटेलिजेंस के सन्दर्भ में गढ़ा है। प्रौसेसिंग से सम्बंधित कुछ कार्य, जैसे कि किसी तस्वीर को देख कर यह पहचानना कि दिखाया गया व्यक्ति महिला है या पुरुष, अभी भी कंप्यूटर की तुलना में मनुष्यों द्वारा तेजी से किये जाते हैं। एआई अभी तक इस तरह के कार्यक्रमों की प्रोग्रामिंग के लिए पर्याप्त नहीं है। एएआई से तात्पर्य है कि कंप्यूटर प्रोग्राम के इस तरह के हिस्सों को मनुष्यों को आउटसोर्स कर देना. अमेज़न यांत्रिक तुर्क में अंतर्निहित सिद्धांत एएआई है।


title: जेफ बेज़ोस

text: 1999 में उन्हें "टाइम" पत्रिका ने वर्ष के व्यक्ति नामक सम्मान से नवाजा. 2008 में, "यू.एस.न्यूज़ और वर्ल्ड रिपोर्ट" ने उन्हें अमेरिका के सर्वश्रेष्ठ नेताओं में से एक के रूप में चयनित किया।


title: जाट रेजिमेंट

text: जाट रेजिमेंट भारतीय सेना की एक पैदल सेना रेजिमेंट है। यह सेना की सबसे पुरानी और सबसे ज्यादा वीरता पुरस्कार विजेता रेजिमेंट है। रेजिमेंट ने वर्ष 1839-1947 के बीच 19 और स्वंत्रता के पश्चात आठ महावीर चक्र, आठ कीर्ति चक्र, 32 शौर्य चक्र, 39 वीर चक्र और 170 सेना पदक जीते हैं।


title: जाट रेजिमेंट

text: अपने 200 से अधिक वर्षों के जीवन में, रेजिमेंट ने पहले और दूसरे विश्व युद्ध सहित भारत और विदेशों में बहुत से युद्धों में भाग लिया है।


title: पूर्वी तटीय मैदानी क्षेत्र

text: पूर्वी तटीय मैदानी क्षेत्र दक्षिण भारत में पूर्वी घाट (कोरोमंडल तट) और बंगाल की खाड़ी के बीच फैले लंबे समतल क्षेत्र को कहाआ जाता है। यह तमिल नाडु से लेकर पश्चिम बंगाल तक १२० कि॰मी॰ की औसत चौड़ाई में फैला हुआ है। कई नदियों के मुहाने (डेल्टा) इस क्षेत्र में आते हैं। इनमें प्रमुख हैं महानदी, गोदावरी, कावेरी और कृष्णा। इस क्षेत्र में उत्तर-पूर्वी और दक्षिण-पश्चिमी मानसून वर्षाएं होती हैं, जो १००० मि.मी से ३००० मि.मी. तक होती हैं। इस समतल की चौड़ाई विभिन्न क्षेत्रों में १००-१३० किलोमीटर (६२ से ८० मील) तक है। महानदी और कृष्णा नदियों के बीच के इस क्षेत्र को उत्तरी सरकार और कृष्णा और कावेरी के बीच इसे कर्नाटक क्षेत्र कहा जाता है।


title: पूर्वी तटीय मैदानी क्षेत्र

text: उत्तर में उत्कल समतल से दक्षिण में पुलिकट झील तक के क्षेत्र को आंध्र समतल कहते हैं। पुलिकट झील में ही श्रीहरिकोटा द्वीप है। इस क्षेत्र में ही गोदावरी और कावेरी के डेल्टा बनते हैं। यहीं कोल्लेरु झील भी है।


title: पूर्वी तटीय मैदानी क्षेत्र

text: यह क्षेत्र पुलिकट झील से कन्याकुमारी तक आता है। इस क्षेत्र में ही खावेरी का डेल्टा बनता है। इस डेल्टा की उपत्यका दक्षिण भारत के लिए अन्नपूर्णा है।


title: प्रोग्रैमेबल लाजिक कंट्रोलर

text: प्रोग्रैमेबल लाजिक कंट्रोलर (PLC) या प्रोग्राम कंट्रोलर एक डिजिटल कंप्यूटर है जो विद्युत-यांत्रिक प्रक्रिया को स्वचालित बनाने के लिए उपयोग किया जाता है। यह फैक्टरी समायोजन लाइन पर मशीनरी के नियंत्रण, मनोरंजन सवारीयों, या प्रकाश स्थिरता आदि विद्युतयांत्रिक प्रक्रमों के स्वचालन में काम मेंलिया जा सकता है। PLC कई उद्योगों और मशीनों में इस्तेमाल किया जाता है। सामान्य कंप्यूटर के विपरीत, PLC एकाधिक निवेश और निर्गम व्यवस्था, विस्तृत तापमान श्रृंखला, बिजली के शोर से उन्मुक्ति के लिए और कम्पन और प्रभाव के प्रतिरोध के लिए डिजाइन किया गया होता है। मशीन ऑपरेशन नियंत्रित करने वाले प्रोग्राम आमतौर पर बैटरी-समर्थित या स्थिर मैमोरी में जमा किये जाते हैं। एक PLC वास्तविक समयसिस्टम का एक उदहारण है क्यूंकि निर्गम परिणाम निवेश शर्तों के जवाब में एक समय सीमा में प्रस्तुत किये जाने चाहिए अन्यथा परिणाम अनियमित ऑपरेशन होगा।


title: प्रोग्रैमेबल लाजिक कंट्रोलर

text: PLC का अविष्कार अमेरिकी ऑटोमोटिव निर्माण उद्योग की जरूरतों के जवाब में किया गया था। प्रोग्रैमेबल लाजिक कंट्रोलर शुरू में ऑटोमोटिव उद्योग द्वारा अपनाये गए थे, जहा सॉफ्टवेयर संशोधन ने, उत्पाद माडल बदलने पर, सख्त तारों के नियंत्रित पैनल की रीवाईरिंग को बदल दिया।


title: प्रोग्रैमेबल लाजिक कंट्रोलर

text: PLC से पूर्व, ऑटोमोबाइल के निर्माण के लिए नियंत्रण, क्रम और सुरक्षा मिलान लाजिक सेकड़ों या हजारों रिलेज़, केम टाइमर और ड्रम सिकवेसर एंव समर्पित बंद लूप नियंत्रकों के इस्तेमाल से पूरा किया जाता था। वार्षिक मॉडल बदलने के लिए ऐसी सुविधाओं का अद्यतन करने की प्रक्रिया में बहुत समय और लागत लगती थी, क्यूंकि विद्युद्वेत्ताओं को व्यक्तिगत रूप से प्रत्येक रिले को पुन:तार लगनी पड़ती थी।


title: प्रोग्रैमेबल लाजिक कंट्रोलर

text: 1968 में, जी एम हाईड्रेमेटिक ने (जनरल मोटर्स की ऑटोमेटिक ट्रांसमिशन डिविजन) सख्त-तारों वाले रिले सिस्टम के लिए इलेक्ट्रोनिक बदलाव के प्रस्ताव के लिए एक अनुरोध जारी किया। जीतने का प्रस्ताव बेडफोर्ड एसोसिएट्स ऑफ़ बेडफोर्ड, मैसाचुसेट्स से आया। पहली PLC, 084 निर्दिष्ट की गई, क्यूंकि यह बेडफोर्ड एसोसिएट्स की चोरासीवीं परियोजना का परिणाम था। बेडफोर्ड एसोसिएट्स ने विकास, विनिर्माण, बिक्री और नये उत्पाद के लिए समर्पित एक नई कम्पनी शुरू की: मेडिकॉन, जो मौड्यूलर डिजिटल नियंत्रक के लिए संक्षेप था। परियोजना पर काम कर रहे लोगों में से एक डिक मोरले थे, जिन्हें PLC के पिता के रूप में जाना जाता है। मेडिकॉन ब्रांड, 1977 में गोल्ड इलेक्ट्रॉनिक्स को बेच दिया गया, तथा बाद में जर्मन कंपनी AEG द्वारा अधिग्रहण किया गया और उसके बाद इसके मौजूदा मालिक फ्रेंच शनेडर इलेक्ट्रोनिक द्वारा.


title: प्रोग्रैमेबल लाजिक कंट्रोलर

text: प्रारंभ में निर्मित 084 मॉडलों में से एक अब नोर्थ एंडोवर, मैसाचुसेट्स में मेडिकॉन के मुख्यालय, में प्रदर्शन पर है। जब युनिट लगभग बीस साल की अबाध सेवा के बाद सेवा निवृत हुआ, तब यह जी एम द्वारा मेडिकॉन को दिया गया था। 984 के प्रकटन होने तक, मेडिकॉन ने अपने उत्पाद रेंज के अंत में 84 मोनिकर का उपयोग किया।


title: प्रोग्रैमेबल लाजिक कंट्रोलर

text: प्रारंभिक PLC रिले लाजिक सिस्टम की जगह लेने के लिए तैयार किये गये थे। यह PLCs "लेडर लाजिक" में योजनाबद्ध थे, जो दृढ़ता से रिले लाजिक के आरेखीय चित्र जैसा दीखता है। यह प्रोग्राम अंकन मौजूदा तकनीशियनों की प्रशिक्षण की मांगों को कम करने के लिए चुना गया था। अन्य प्रारंभिक PLCs इन्स्ट्रक्शन लिस्ट प्रोग्रामिंग, की एक अवस्था का उपयोग करते थे, जो स्टेक-आधारित लाजिक सोल्वर पर आधारित थी।


title: प्रोग्रैमेबल लाजिक कंट्रोलर

text: आधुनिक PLC को विभिन्न तरीकों में प्रोग्राम किया जा सकता है, लेडर लाजिक से लेकर परंपरागत प्रोग्रामिंग भाषाओं तक जैसे कि BASIC और C. एक अन्य तरीका है स्टेट लाजिक, एक बहुत ही उच्च स्तर की प्रोग्रामिंग भाषा जो स्टेट ट्रांजिशन दिअग्राम पर आधारित PlC प्रोग्रामों के लिए डिज़ाइन की गई है।


title: प्रोग्रैमेबल लाजिक कंट्रोलर

text: 1980 के मध्य तक प्रारंभिक PLC, स्वामित्व प्रोग्रामिंग पैनलों या विशेष-प्रयोजन के प्रोग्रामिंग टर्मिनलों के प्रयोग से योजनाबद्ध किये जाते थे, जिनमें अक्सर समर्पित कार्य कीज़ होती थी जो PLC प्रोग्रामों के विभिन्न लाजिकल तत्वों का प्रतिनिधित्व करती थी। प्रोग्राम कैसेट टेप कार्ट्रिज पर जमा किये जाते थे। मैमोरी क्षमता की कमी के कारण मुद्रण और प्रलेखन के लिए सुविधाएं बहुत कम थी। बहुत पुराने PLC स्थिर चुंबकीय कोर मैमोरी का प्रयोग करते थे।


title: प्रोग्रैमेबल लाजिक कंट्रोलर

text: PLC की कार्यक्षमता, समय के साथ विकसित हुई है, अब इनमें अनुक्रमिक रिले नियंत्रण, गति नियंत्रण, प्रक्रिया नियंत्रण, वितरित नियंत्रण प्रणाली और नेटवर्किंग शामिल हैं। कुछ आधुनिक PLC की डेटा हैंडलिंग, भंडारण, प्रसंस्करण शक्ति और संचार क्षमता लगभग डेस्कटॉप कंप्यूटर के बराबर हैं। PLC-जैसी प्रोग्रामिंग के साथ सुदूर I/O हार्डवेयर का संयोजन, एक सामान्य-प्रयोजन डेस्कटॉप कंप्यूटर को कुछ अनुप्रयोगों में कुछ PLC को अतिच्छादन करने की अनुमति देता है।


title: प्रोग्रैमेबल लाजिक कंट्रोलर

text: अन्य कंप्यूटरों से मुख्य अंतर यह है कि PLC गंभीर स्थितियों (जैसे धूल, नमी, गर्मी, सर्दी) के लिए बख़्तरबंद हैं और उनमें व्यापक निवेश/निर्गम (I/O) व्यवस्था के लिए सुविधा है। यह PLC को संवेदक और प्रवर्तक से जोड़ते हैं। PLC सीमा स्विच, अनुरूप प्रक्रिया परिवर्तनीय (जैसे तापमान और प्रभाव) और जटिल स्थापन सिस्टम की अवस्था पढ़ते हैं। कुछ मशीन दृष्टि का उपयोग करते हैं। प्रवर्तक की तरफ, PLC विद्युत मोटर, वातिक या जलीय सिलिंडर, चुंबकीय रिलेज़, परिनालिका या अनुरूप निर्गम, परिचालन करते हैं। निवेश/निर्गम व्यवस्था एक सरल PLC में गठन की हो सकती हैं, या PLC के पास बाहरी I/O मापदंड हो सकते हैं जो PLC में प्लग होने वाले कंप्यूटर नेटवर्क से जुड़े होते हैं।


title: प्रोग्रैमेबल लाजिक कंट्रोलर

text: एक छोटे PLC में निवेश और निर्गम के लिए कनेक्शन की एक निश्चित संख्या बनाई गयी होती है। आमतौर पर, विस्तार तभी उपलब्ध होता हैं अगर बेस मॉडल के पास अपर्याप्त I/O हों.


title: प्रोग्रैमेबल लाजिक कंट्रोलर

text: प्रमापीय PLC में एक चेसिस (जिसे रैक भी कहा जाता है) होता है, जिसमें विभिन्न कार्यों के साथ मापदंड स्थित हैं। I/O मापदंडों का संकलन और प्रोसेसर, विशेष आवेदन के लिए अनुकूलित है। कई रैक एक एकल प्रोसेसर द्वारा प्रशासित किये जा सकते हैं और उनमें हजारों निवेश/निर्गम हो सकते हैं। एक विशेष उच्च गति क्रमिक I/O लिंक इस्तेमाल की जाती है ताकि रैक, प्रोसेसर से दूर वितरित किये जा सके, इससे बड़े संयंत्रों के लिए वायरिंग की लागत कम हो जाती है।


title: प्रोग्रैमेबल लाजिक कंट्रोलर

text: PLC को रोजमर्रा के नियंत्रण, अलार्म रिपोर्टिंग या विन्यास के उद्देश्य से लोगों के साथ बातचीत करने की ज़रूरत हो सकती है।


title: प्रोग्रैमेबल लाजिक कंट्रोलर

text: एक सरल प्रणाली उपयोगकर्ता के साथ बातचीत करने के लिए बटन और रोशनी का उपयोग कर सकती है। पाठ्य डिस्प्ले उपलब्ध है और साथ ही चित्रमय स्पर्श स्क्रीन भी. अधिक जटिल प्रणालीयां एक कंप्यूटर पर स्थापित प्रोग्रामिंग और निगरानी सॉफ्टवेयर का उपयोग करती हैं, जिसमें PLC एक संचार इंटरफेस के माध्म से जुड़ा होता है।


title: प्रोग्रैमेबल लाजिक कंट्रोलर

text: PLC में अन्तर्निहित संचार पोर्ट होते हैं, आम तौर पर 9-पिन RS-232, पर वैकल्पिक रूप से EIA-485 या ईथरनेट. मोडबस, BACnet या DF1 आम तौर पर एक संचार प्रोटोकॉल के रूप में शामिल होता है। अन्य विकल्पों में विभिन्न फिल्डबसिज़ जैसे डिवाइसनेट या प्रोफिबस शामिल हैं। अन्य संचार प्रोटोकॉल जो इस्तेमाल किये जा सकते हैं, स्वचालन प्रोटोकॉल की सूची में सूचीबद्ध हैं।


title: प्रोग्रैमेबल लाजिक कंट्रोलर

text: अधिकांश आधुनिक PLC एक नेटवर्क पर से किसी अन्य सिस्टम पर संपर्क कर सकते हैं, जैसे एक SCADA (सुपरवाइज़री कंट्रोल एंड डाटा ऐक्वज़िशन) सिस्टम या वेब ब्राउज़र संचालन करता एक कंप्यूटर.


title: प्रोग्रैमेबल लाजिक कंट्रोलर

text: बड़े I/O सिस्टम में प्रयुक्त PLC में प्रोसेसरों के बीच पीयर-टू-पीयर (P2P) संचार हो सकता है। यह एक जटिल प्रक्रिया के अलग अलग हिस्सों के लिए व्यक्तिगत नियंत्रण की अनुमति देता है और उसी समय उप-सिस्टम को संचार लिंक के ऊपर से निर्देशांक की आज्ञा. यह संचार लिंक अक्सर HMI उपकरणों जैसे कीपैड या PC-जैसे कार्यस्थलों के लिए भी उपयोग किये जाते हैं।